Anɛ O Bua Jɔ Kaa Yehowa Hɛngmɛ Ngɛ O He Lo? | Kase\n‘Yehowa hɛngmɛ ngɛ he tsuaa he; e naa kpakpa peeli, kɛ yayami peeli tsuo.’—ABƐ 15:3.\nMɛni he je nɛ Yehowa hɛngmɛ ngɛ o he ɔ?\nMɛni blɔhi a nɔ wa guu nɛ wa nine suɔ kɔkɔ bɔmi, tsɔsemi, kɛ blɔ tsɔɔmihi a nɔ kɛ jeɔ Yehowa ngɔ?\nMɛni he je nɛ be komɛ ɔ, Yehowa tsu we haomihi nɛ waa kɛ kpeɔ ɔ a he ní ɔ?\n1, 2. Ngɛ mɛni blɔ nɔ lɛ Yehowa hɛngmɛ nɛ ngɛ wa he ɔ ngɛ slɔɔto ngɛ foni pomi klamahi nɛ adesahi pee ɔ he?\nNGƐ mahi fuu a nɔ ɔ, ma nɔ yeli ɔmɛ ngɔ foni pomi klamahi kɛ ma ma a mi he komɛ konɛ a kɛ kudɔ lɔlehi nɛ a kɛ na lɔle oslaahi nɛ baa nɔ ngɛ ma a mi ɔ. Ke nɔ ko kɛ lɔle fia nɔ ko nɛ e tu fo ɔ, foni pomi klama nɛ ɔmɛ yeɔ bua polisihi nɛ a nuɔ lɔle kudɔlɔ ɔ. Niinɛ, akɛnɛ klamahi kaa jã pɔhe he je ɔ, e yee kaa nɔ ko maa pee nɔ́ ko kɛ laa nɛ a be lɛ nue.\n2 Baiblo ɔ tsɔɔ kaa ‘Yehowa hɛngmɛ ngɛ he tsuaa he.’ (Abɛ 15:3) Se anɛ lɔ ɔ tsɔɔ kaa Yehowa ngɛ wɔ hwɔɔe nɛ e hyɛ kaa wa ma tɔ̃ e nɔ lo? Anɛ Mawu hɛngmɛ ngɛ wa he konɛ ke wa pee nɔ́ ko nɛ dɛ ɔ, e gbla wa tue lo? (Yer. 16:17; Heb. 4:13) Pi jã kulaa ji sane ɔ! Yehowa hɛngmɛ ngɛ wa he, ejakaa e suɔ wa ti nɔ tsuaa nɔ, nɛ e suɔ nɛ e hi ha wɔ.—1 Pet. 3:12.\n3. Mɛni blɔ enuɔ a nɔ Mawu guu kɛ tsɔɔ kaa e hɛngmɛ ngɛ wa he?\n3 Mɛni ma ha nɛ wa ma yɔse kaa suɔmi nɛ Yehowa ngɛ ha wɔ he je nɛ e hɛngmɛ ngɛ wa he ngɛ? Nyɛ ha nɛ wa susu níhi enuɔ nɛ e peeɔ kɛ tsɔɔ jã a he nɛ waa hyɛ. (1) E bɔɔ wɔ kɔkɔ konɛ wa ko ya pee yayami. (2) Ke wa tɔ̃ ɔ, e tsɔseɔ wɔ. (3) E kɛ Baiblo sisi tomi mlaahi kudɔɔ wɔ. (4) Ke waa kɛ kahi kpe ɔ, e yeɔ bua wɔ. (5) Ke wa pee nɔ́ nɛ da a, e jɔɔ wɔ.\nMAWU BƆƆ WƆ KƆKƆ\n4. Mɛni he je nɛ Yehowa bɔ Kain kɔkɔ kaa ‘yayami buu si ngɛ e sinya a nya’ a?\n4 Kekleekle ɔ, nyɛ ha nɛ wa susu blɔ nɔ nɛ Yehowa guu kɛ bɔɔ wɔ kɔkɔ konɛ wa ko pee yayami ɔ he. (1 Kron. 28:9) Kaa nɔ hyɛmi nɔ́ ɔ, benɛ Yehowa bua jɔɛ Kain he ɔ, Kain “mi mi fu.” (Kane 1 Mose 4:3-7.) Yehowa wo Kain he wami kaa e “pee nɔ́ nɛ hi,” ejakaa ‘yayami buu si ngɛ e sinya a nya.’ Mawu de lɛ ke: “Hyɛ nɛ o ye yayami ɔ nɔ.” Yehowa suɔ kaa Kain nɛ bu lɛ tue konɛ e ‘ná e he bua jɔmi.’ Ke Yehowa bua jɔ o he ɔ, lɔ ɔ ma ha nɛ huɛ bɔmi kpakpa maa hi o kɛ lɛ nyɛ kpɛti.\n5. Mɛni blɔhi a nɔ Yehowa guɔ kɛ bɔɔ wɔ kɔkɔ ngɛ ní yayamihi a he?\n5 Nɛ wɔ hu nɛɛ? Yehowa nyɛɔ naa wa tsui mi nɔ́ tsuaa nɔ́, nɛ wa be nyɛe maa ngɔ bɔ nɛ wa ngɛ ha tutuutu ɔ kɛ laa lɛ kɔkɔɔkɔ. Wa Tsɛ nɛ ngɛ suɔmi ɔ suɔ kaa waa pee nɔ́ nɛ da, se kɛ̃ ɔ, e fĩ we wa nɔ. Ke e na su yaya ko ngɛ wa mi ɔ, e guu e Munyu nɛ ji Baiblo ɔ nɔ kɛ bɔɔ wɔ kɔkɔ. Mɛni blɔ nɔ e guɔ kɛ peeɔ ja? Ke wa kaneɔ Baiblo ɔ daa ligbi ɔ, wa naa munyuhi nɛ maa ye bua wɔ konɛ wa nyɛ nɛ waa yu wa he ngɛ yayami peemi he. Asafo ɔ womi ɔmɛ hu ma nyɛ maa ye bua wɔ konɛ wa nyɛ nɛ waa da nyagbahi nɛ waa kɛ kpeɔ ngɛ si himi mi ɔ a nya. Nɛ ke wa ya asafo mi kpehi hu ɔ, wa nine suɔ tsɔsemi nɛ ba ngɛ be nya a nɔ!\n6, 7. (a) Mɛni tsɔɔ kaa Mawu susuɔ e sɔmɔli ɔmɛ a ti nɔ tsuaa nɔ he? (b) Mɛni blɔ nɔ o maa gu kɛ ná he se?\n6 Kɔkɔ bɔmi nɛ ɔmɛ nɛ wa nine suɔ ɔ nɔ ɔ tsɔɔ kaa Yehowa suɔ wa ti nɔ tsuaa nɔ. A ngma Baiblo ɔ jeha lafahi abɔ ji nɛ ɔ, nɛ a ngma asafo mi womi ɔmɛ kɛ ha nimli ayɔhi abɔ, nɛ ga womihi nɛ wa nine suɔ nɔ ngɛ kpehi a sisi ɔ hu ngɛ kɛ ha asafo ɔ tsuo. Se Yehowa suɔ nɛ mo hu o kɛ e Munyu nɛ ngɛ Baiblo ɔ mi ɔ nɛ tsu ní konɛ o pee nɔ́ nɛ da. Niinɛ wa ma nyɛ ma de ke Yehowa suɔ mo nɛ e susuɔ o he.\nWa he nile nɛ waa kɛ Baiblo ɔ tsɔse lɛ ɔ yeɔ bua wɔ nɛ wa yuɔ wa he ngɛ haomihi a he (Hyɛ kuku 6, 7)\n7 Loko wa ma nyɛ ma ná kɔkɔ bɔmi nɛ Mawu kɛ haa wɔ ɔ he se ɔ, kekleekle ɔ, e sa nɛ waa le kaa e susuɔ wa he. Jehanɛ se ɔ, e sa nɛ waa ngɔ e Munyu ɔ kɛ tsu ni ngɛ wa si himi mi, konɛ waa bɔ mɔde nɛ wa ko susu níhi nɛ sɛ Mawu hɛ mi ɔ a he. (Kane Yesaya 55:6, 7.) Ke waa kɛ kɔkɔ bɔmihi nɛ a kɛ haa wɔ ɔ tsu ní ɔ, wa maa yu wa he ngɛ nyagbahi fuu a he. Nɛ ke wa ya pee nɔ yayami ko hu nɛɛ? Ke e ba jã a, mɛni yemi kɛ buami wa Tsɛ nɛ ngɛ suɔmi ɔ kɛ haa wɔ?\nWA TSƐ NƐ SUSUƆ WA HE Ɔ TSƆSEƆ WƆ\n8, 9. Ke Yehowa gu e sɔmɔlɔ ko nɔ kɛ wo wɔ ga a, mɛni tsɔɔ kaa e suɔ wɔ? Mo ha enɛ ɔ he nɔ hyɛmi nɔ́.\n8 Ke Yehowa tsɔse mo ɔ, lɔ ɔ tsɔɔ kaa e susuɔ o he. (Kane Hebri Bi 12:5, 6.) Ngɛ anɔkuale mi ɔ, ke a wo wɔ ga aloo a gbla wa tue ɔ, e dɔɔ wɔ. (Heb. 12:11) Se ke nɔ ko wo wɔ ga kɛ je Baiblo ɔ mi ɔ, e he hia nɛ wa susu he saminya. Nɔ ɔ pee we jã kɛ yi mi tomi ɔ kaa e maa wo wa mi mi la. Eko ɔ, e na kaa wa ngɛ nɔ́ ko pee nɛ ma nyɛ ma puɛ waa kɛ Yehowa Mawu wa kpɛti. E suɔ nɛ e kɛ Baiblo ɔ nɛ ye bua wɔ konɛ waa pee nɔ́ nɛ maa sa Yehowa hɛ mi. Waa kɛ ga womi ɔ tsuɔ ní, ejakaa e je Yehowa ngɔ.\n9 Nyɛ ha nɛ wa susu nɔ hyɛmi nɔ́ ko he nɛ waa hyɛ. Nyɛminyumu ko pɔɔ ajuama bɔmi he fonihi hyɛmi loko e ba na anɔkuale ɔ, se nɛ e ba na anɔkuale ɔ, e kpa hyɛmi. Se akɛnɛ mɛmɛɛmɛ tɛ ngo buɛ mi he je ɔ, su nɛ ɔ kpale kɛ ba ekohu. Nyɛminyumu ɔ ya he mobile phone ehe nɛ e bɔni ajuama bɔmi he foni ɔmɛ hyɛmi ngɛ nɔ ekohu. (Yak. 1:14, 15) E hyɛɛ foni nɛ ɔmɛ ngɛ Intanɛti ɔ nɔ ngɛ e mobile phone ɔ nɔ. Ligbi ko ɔ, e ba e mobile phone ɔ kɛ ha asafo mi nɔkɔtɔma ko konɛ e hla adrɛs komɛ ngɛ nɔ. Tlukaa a, ajuama bɔmi he fonihi je a he kpo ngɛ nɔ. Asafo mi nɔkɔtɔma a wo lɛ ga amlɔ nɔuu. Nyɛminyumu ɔ bu ga womi ɔ tue nɛ e jɔɔ ajuama bɔmi he foni ɔmɛ hyɛmi kulaa. Ke wa peeɔ yayami kɛ laa a, Yehowa naa nɛ e ma nyɛ ma tsɔse wɔ loko waa kɛ lɛ wa kpɛti nɛ ba puɛ. Wa bua jɔ kaa Yehowa susuɔ wa he!\nWA NÁA BAIBLO SISI TOMI MLAAHI A HE SE\n10, 11. (a) Mɛni lɛ ke wa pee ɔ, lɔ ɔ tsɔɔ kaa wa ngɛ Mawu kaie ngɛ wa si himi mi? (b) Mo ha níhi a si kpami ko nɛ kɔɔ weku ko nɛ kɛ Baiblo mi sisi tomi mlaa tsu ní ɔ.\n10 La polɔ ɔ la kɛ je Yehowa yi ke: “O maa wo mi ga, nɛ o maa tsɔɔ mi blɔ.” (La 73:24) Ke wa hlaa blɔ tsɔɔmi ngɛ Mawu Munyu ɔ mi ɔ, lɔ ɔ tsɔɔ kaa wa ngɛ ‘Yehowa kaie’ ngɛ wa si himi mi. Ke waa kɛ Baiblo sisi tomi mlaahi tsuɔ ní ɔ, lɔ ɔ ma ha nɛ huɛ bɔmi kpakpa maa hi waa kɛ Yehowa wa kpɛti, nɛ e maa ye bua wɔ konɛ wa tsu wa helo nya níhi a he ní hulɔ.—Abɛ 3:6.\n11 Kaa nɔ hyɛmi nɔ́ ɔ, ngmɔ hulɔ ko, kɛ e yo, kɛ e bimɛ fuu ya hai tsu ngɛ kɔpe ko mi ngɛ Philippines. E kɛ e yo ɔ tsuo sɔmɔ kaa daa blɔ gbali. Ligbi ko ɔ, e pee mɛ nyakpɛ kaa a zugbatsɛ ɔ ba to mɛ be nɛ a kɛ hia kɛ je zugba a nɔ. Mɛni he je? Ni komɛ ya po a nya kɛ ha a zugbatsɛ ɔ. E ngɛ mi kaa nyɛminyumu nɛ ɔ li he nɛ e kɛ e yo kɛ e bimɛ ma ya hi mohu lɛɛ, se e de ke: “Yehowa maa tsɔɔ. E yeɔ bua wɔ ngɛ nɔ́ tsuaa nɔ́ mi.” Nɛ niinɛ hu ɔ, Yehowa ye bua mɛ. Be bɔɔ se ɔ, zugbatsɛ ɔ ba de mɛ ke e be mɛ fiee hu. Mɛni ba? Zugbatsɛ ɔ yɔse kaa ngɛ nyɛminyumu ɔ kɛ e weku ɔ a nya nɛ a po tsuo se ɔ, a ya nɔ je bumi kpo kɛ ha lɛ nɛ a kɛ lɛ huɛ nɔ́ ko he. Enɛ ɔ ha nɛ zugbatsɛ ɔ bua jɔ e he wawɛɛ nitsɛ, lɔ ɔ he ɔ, e fie we mɛ hu nɛ e po zugba agbo ngɔ piɛɛ he ha mɛ kaa a hu. (Kane 1 Petro 2:12.) Níhi a si kpami nɛ ɔ tsɔɔ kaa ke waa kɛ Baiblo sisi tomi mlaahi tsu ní ɔ, Yehowa maa ye bua wɔ ngɛ haomi behi a mi.\nHUƐ KO NƐ YEƆ BUA WƆ NƐ WA NYƐƆ DAA KAHI A NYA\n12, 13. Mɛni be nɛ eko ɔ, e maa ye ha wɔ kaa wa maa kplɛɛ nɔ kaa Mawu ngɛ wa he susue?\n12 E suu be nɛ waa kɛ haomi komɛ kpeɔ nɛ a se pui mla. Eko ɔ, hiɔ ko nɛ hí tsami nu wɔ, aloo wa weku li teɔ si kɛ woɔ wɔ, aloo nihi ngɛ wɔ yi mi wae. Be komɛ ɔ, pɛ nyɛɔ baa waa kɛ wa nyɛmimɛ wa kpɛti. Enɛ ɔ hu haoɔ wɔ wawɛɛ?\n13 Kaa nɔ hyɛmi nɔ́ ɔ, nɔ ko ma nyɛ maa tu munyu ko nɛ e maa dɔ mo wawɛɛ. Eko ɔ, o ma de ke, ‘Mɛni he je nɛ e sa nɛ Yehowa sɔmɔlɔ ko nɛ tu munyu ko kaa kikɛ!’ Nɛ wa ngɛ dee nɛ ɔ, a kɛ sɔmɔmi he blɔhi wo nyɛminyumu nɛ ɔ dɛ ngɛ asafo ɔ mi, nɛ nihi buɔ lɛ. Enɛ ɔ he ɔ, eko ɔ, o ma bi ke, ‘Mɛni he je nɛ e sa nɛ e pee jã? Anɛ Yehowa nɛ lo? Anɛ e be nɔ́ ko pee ngɛ he lo?’—La 13:1, 2; Hab. 1:2, 3.\n14. Mɛni he je nɛ eko ɔ, Mawu maa ngmɛ wa nyɛmimɛ blɔ nɛ a kã wa hɛ mi ɔ?\n14 Eko ɔ, Yehowa le nɔ́ he je nɛ e tsu we sane ɔ he nɔ́ ko ɔ. Kaa nɔ hyɛmi nɔ́ ɔ, eko ɔ, benɛ moo o susu kaa nɔ ɔ pee we nɛ hi ɔ, Yehowa lɛɛ e nɛ lɛ jã. Eko ɔ, lɛɛ lɛɛ e na kaa mo lɛ o nɔ́ dɛ kulaa. Eko ɔ, munyu nɛ e tu nɛ e dɔ mo ɔ, ji ga womi kpakpa nɛ e sa kaa o susu he. Nyɛminyumu Karl Klein nɛ e sɔmɔ kaa Blɔ Tsɔɔli Ajla Toli ɔmɛ a kpɛti nɔ kake ɔ tsɔɔ kaa be ko ɔ, Nyɛminyumu J. F. Rutherford kã hɛ mi wawɛɛ. Pee se ɔ, Nyɛminyumu Rutherford na Nyɛminyumu Klein nɛ e kɛ bua jɔmi nga lɛ ke, “Hɛloo, Karl!” Se Nyɛminyumu Klein he ngami ɔ nɔ ngɛ e kuɛ si. Benɛ Nyɛminyumu Rutherford na kaa Nyɛminyumu Klein ná e he abofu ngɛ e hɛ mi nɛ e kã a he ɔ, e bɔ Nyɛminyumu Klein kɔkɔ ke e hyɛ nɛ hi nɛ Abosiami nine nɛ ko su e nɔ. Pee se ɔ, Nyɛminyumu Klein ngma ke: “Ke wa pee nɔ́ ko nɛ hí nɛ nyɛmi ko na nɛ e de wɔ nɛ wa ná e he abofu ɔ, lɔ ɔ tsɔɔ kaa wa ngɛ Abosiami blɔ ngmɛe konɛ e nine nɛ su wa nɔ.” *\n15. Mɛni e sa kaa wa kai ke waa kɛ haomi ko kpe?\n15 Ke waa kɛ haomi ko kpe ɔ, wa suɔ nɛ e se nɛ po mla. Se ke e se pui mla po ɔ, e sa nɛ waa to wa tsui si. Moo ngɔ lɛ kaa o hɛɛ lɔle nɛ o ya tlɔ tlafiki mi. O li be abɔ nɛ o maa ye ngɛ tlafiki ɔ mi. Se ke o ná we tsui nɛ o je tlafiki ɔ mi ya gu he kpa a, o ma nyɛ ma ya laa nɛ o ya be he nɛ o yaa a sue mla. Se eko ɔ, kaa o to o tsui si ɔ, o ko ya su he nɛ o yaa a mla pe jã. Jã kɛ̃ nɛ ke o kɛ haomi ko kpe nɛ o to o tsui si nɛ o kɛ Mawu Munyu ɔ mi blɔ tsɔɔmihi tsu ní ɔ, o ma nyɛ maa da nya.\n16. Mɛni yi mi tomi kpa ko hu he je nɛ eko ɔ, Yehowa be wa haomi ɔmɛ a he ní tsue ha wɔ amlɔ nɔuu ɔ?\n16 Eko ɔ, Yehowa be wa haomi ɔmɛ a he ní tsue ha wɔ bɔ nɛ pee nɛ waa kase nɔ́ ko kɛ je mi. (Kane 1 Petro 5:6-10.) Ngɛ anɔkuale mi ɔ, pi Mawu nɛ kɛ kahi baa wa nɔ. (Yak. 1:13) Wa “he nyɛlɔ, Abosiami ɔ” ji nɔ nɛ ngɔɔ haomihi kɛ baa wa nɔ ɔ nɛ. Se kɛ̃ ɔ, Mawu ma nyɛ maa ngmɛ blɔ nɛ waa kɛ nyagba nguanguahi nɛ kpe konɛ lɔ ɔ nɛ ha nɛ wa hemi kɛ yemi ɔ mi nɛ wa. E le haomihi nɛ waa kɛ kpeɔ ɔ, nɛ akɛnɛ e ‘hyɛɛ wa nɔ’ aloo e susuɔ wa he he je ɔ, e be kɛe nɛ haomi nɛ ɔmɛ a se maa po, a maa hi si “be bɔɔ” pɛ. Anɛ o ngɛ hemi kɛ yemi ngɛ Yehowa mi kaa e hɛngmɛ ngɛ o he, nɛ e maa ye bua mo konɛ o nyɛ nɛ o da haomihi nɛ o kɛ ngɛ kpee ɔ a nya lo?—2 Kor. 4:7-9.\nYEHOWA MAA JƆƆ MO\n17. Mɛni he je nɛ Yehowa hyɛɛ nihi a tsui mi ɔ?\n17 Yehowa hyɛɛ wa tsui mi konɛ e kɛ le keji wa suɔ lɛ aloo wa sume lɛ. Gbalɔ Hanani de Matsɛ Asa ke: ‘Yehowa hɛngmɛ ngɛ je ɔ tsuo he; nihi nɛ yeɔ lɛ anɔkuale ɔ, e woɔ mɛ he wami.’ (2 Kron. 16:9) Ke o ya nɔ nɛ o pee Mawu suɔmi nya ní ɔ, e maa ‘wo mo he wami.’\n18. Mɛni he je nɛ e sa nɛ wa ná nɔ mi mami kaa Yehowa maa jɔɔ wɔ ke wa pee e suɔmi nya ní ɔ? (Moo hyɛ foni nɛ ngɛ ni kasemi ɔ sisije ɔ.)\n18 Mawu suɔ nɛ waa hla “nɔ́ kpakpa” se blɔ, nɛ ‘waa suɔ nɔ́ kpakpa’ konɛ e na wɔ “mɔbɔ.” (Amos 5:14, 15; 1 Pet. 3:11, 12) Yehowa toɔ dali a he hɛ, nɛ e jɔɔ mɛ. (La 34:15) Kaa nɔ hyɛmi nɔ́ ɔ, mo susu Hebri fɔliyi nɛ ji Shifra kɛ Pua he nɛ o hyɛ. Benɛ Israel bi ɔmɛ ngɛ nyɔguɛ tso mi ɔ, Farao fa fɔliyi ɔmɛ kaa a gbe binyumuwi nɛ Israel bi ɔmɛ ma fɔ ɔ tsuo. Se akɛnɛ Shifra kɛ Pua yeɔ Mawu gbeye pe Farao he je ɔ, a baa Israel bi ɔmɛ a binyumuwi ɔmɛ a yi. Pee se ɔ, Yehowa jɔɔ Shifra kɛ Pua nɛ e ha mɛ nitsɛmɛ bimɛ. (2 Mose 1:15-17, 20, 21) Yehowa na ní kpakpahi nɛ a pee ɔ. Eko ɔ, be komɛ ɔ, wa ma susu kaa nɔ ko nɛ ní kpakpahi nɛ wa peeɔ ɔ. Se Yehowa lɛɛ e naa. E naa ní kpakpahi tsuo nɛ wa peeɔ ɔ, nɛ e maa jɔɔ wɔ ngɛ be nɛ sa mi.—Mat. 6:4, 6; 1 Tim. 5:25; Heb. 6:10.\n19. Mɛni níhi a si kpami nyɛmiyo ko ná?\n19 Nyɛmiyo ko nɛ e ngɛ Austria a na kaa Mawu hɛ ji mɔde nɛ e bɔɔ ngɛ fiɛɛmi ní tsumi ɔ mi ɔ nɔ. E ji Hungaria no. Ligbi ko ɔ, a ngɔ nɔ ko nɛ e tuɔ Hungaria gbi ɔ e we adrɛs kɛ ha lɛ konɛ e ya fiɛɛ ha lɛ. Amlɔ nɔuu ɔ, nyɛmiyo ɔ bɔ mɔde nɛ e ya hla e se blɔ, se e nine sui e nɔ. E kpale kɛ ya nɔ ɔ we ɔ mi si abɔ, se e ya nɛ lɛ. Be komɛ ɔ, e yɔseɔ kaa nɔ ko ngɛ tsu ɔ mi, se ke e fia kɔkɔɔkɔ hluu hu ɔ, nɔ ko ji kpo. E siɔ asafo ɔ womihi, sɛ womihi, kɛ e tɛlifoo nɔma. E pee jã hluu jeha kake kɛ fã se loko e nine ya su e nɔ! Ligbi ko ɔ, yo ko je kpo kɛ e nya he muɔ nɛ e de nyɛmiyo ɔ ke: “I kpa mo pɛɛ nɛ o ba mi. I kane womihi tsuo nɛ o ba siɔ ɔ, nɛ i ngɛ blɔ hyɛe kaa o maa kpale kɛ ba.” Sane ɔ tsuo ji kaa a, yo ɔ be he wami wawɛɛ, enɛ ɔ he ɔ, e nyɛ we nɛ e je kpo. E kplɛɛ nɔ nɛ nyɛmiyo ɔ kɛ lɛ bɔni Baiblo ɔ kasemi. Niinɛ, Yehowa jɔɔ nyɛmiyo ɔ mɔde bɔmi ɔ nɔ!\n20. Ke o ba yɔse kaa Yehowa hɛngmɛ ngɛ o he ɔ, kɛ e sa kaa o pee o ní ha kɛɛ?\n20 Yehowa naa ní kpakpahi tsuo nɛ o peeɔ ɔ, nɛ e maa jɔɔ mo ngɛ be nɛ sa mi. Ke o ba yɔse kaa e hɛngmɛ ngɛ o he ɔ, ko susu kaa Yehowa ngɛ tɔmihi hlae ngɛ o he kaa bɔ nɛ e ji ngɛ foni pomi klamahi nɛ wa tu a he munyu kɛ sɛ hlami ɔ a blɔ fa mi ɔ. Mohu ɔ, ha nɛ huɛ bɔmi gbagbanii nɛ hi o kɛ Mawu nyɛ kpɛti, ejakaa e susuɔ o he!\n^ kk. 14 A ngma Nyɛminyumu Klein he sane ngɛ Blɛfo gbi Hwɔɔmi Mɔ nɛ je kpo October 1, 1984 ɔ mi.


UDHR: Ga - Universal Declaration of Human Rights\nAkɛni aŋɔɔ nɔ akɛ afɔ gbɔmɛi adesai fɛɛ akɛ mɛi ni yeɔ egbɔ kɛ heyeli ko ni anyɛŋ ashɔ̃ yɛ amɛdɛŋ, ni nomɛi ji heyeli, jalɛsane kɛ toiŋjɔlɛ shishifãi yɛ je lɛ mli hewɔ lɛ,\nAkɛni suɔmɔ ni asumɔɔɔ akɛ atsɔɔ gbɛ kroko nɔ ajieɔ yiwalɛ nɔyeli ko hewɔ ni ehiaa akɛ awo mla ni baafã gbɔmɔ adesa hegbɛi ahe hewɔ lɛ,\nAkɛni ehe hiaa akɛ akã he aha naanyobɔɔ ahi maji ateŋ hewɔ lɛ,\nAkɛni mɛi ni yɔɔ Jeŋmaji Ekomefeemɔ Ku lɛ mli lɛ ema amɛhemɔkɛyeli ni amɛyɔɔ yɛ gbɔmɔ adesa mli, kɛ agbojee kɛ egbɔyeli ni kã hii kɛ yei ateŋ nɔ aduatsɔ, ni amɛtswa amɛfai shi hu akɛ amɛbaabɔ mɔdɛŋ koni shihilɛ mli aŋɔɔ fe tsuutsu, ni heyeli ahe shi jogbaŋŋ taakɛ ato he gbɛjianɔ yɛ Jeŋmaji Ekomefeemɔ Ku lɛ kpaŋmɔ lɛ mli hewɔ lɛ,\nAkɛ mɛi fɛɛ kɛ jeŋmaji fɛɛ asusumɔ kpãa, koni mɛi aŋkroaŋkroi kɛ kui fɛɛ adamɔ kpaŋmɔ nɛɛ nɔ amɛbɔ mɔdɛŋ amɛtsɔ nitsɔɔmɔ kɛ tsɔsemɔ nɔ yɛ majiaŋ kɛ maji ateŋ nifeemɔi anɔ amɛha emli hegbɛi kɛ heyeli lɛ ahe shi yɛ je lɛ mli fɛɛ yɛ maji ni yɔɔ Jeŋmaji Ekomefeemɔ Ku lɛ mli diɛŋtsɛ, asaŋ kɛ shikpɔji ni yɔɔ amɛshishi anɔ bii hu anifeemɔ mli.\nAsaŋ akwɛ koni akajie niiaŋ bɔ ni akɛ mɔ ko maŋ ni ejɛ lɛ agbojee miitsu nii yɛ hegbɛi nɛɛ agbɛfaŋ, kɛji maŋ lɛ ena heyeli jio, aajɛ maŋ kroko nɔ aakwɛ esaji anɔ jio, enako heyeli jio, aloo ehɔ nɔyeli ko shishi fã kɛ fã.\nMlanaa lɛ mɛi fɛɛ yeɔ egbɔ, ni esa akɛ akwɛ koni mɔ fɛɛ mɔ afee shweshweeshwe bɔ ni hiɛiaŋkwɛmɔ ko kwraa bɛ mli. Esaaa akɛ akwɛɔ hiɛiaŋ yɛ mɔ ko mɔ ko gbɛfaŋ kɛji aye lɛ sane ko ni kɛ kpaŋmɔ nɛɛ kpãaa, aloo awo yiŋ koni afee nɔ ko ni kpaŋmɔ nɛɛ eŋmɛɛɛ he gnɛ.\nKɛji mɔ ko na sane ni sa toigbalamɔ lɛ esaaa akɛ abuɔ lɛ fɔ yɛ najiaŋ, bɛja akojo lɛ yɛ maŋ hiɛ, bɛiaŋ ni aha lɛ hegbɛ fɛɛ ni sa akɛ ena kɛfã ehe jogbaŋŋ hu.\nEsaaa akɛ akɛ he woɔ mɔ ko teemɔŋ sane, eweku, eshia, aloo ekɛ mɛi ateŋ shãramɔ saji amli, ni esaaa akɛ agbeɔ mɔ ko he guɔ hu. Mɔ fɛɛ mɔ yɛ hegbɛ akɛ mla fãa ehe yɛ enɛmɛi agbɛfaŋ.\nAkɛ hegbɛ nɛɛ tsuuu nii kɛji yiwalɛ nɛɛ ejɛɛɛ efɔŋfeemɔ ni kɔɔ maŋsaneyeli he, aloo ejɛ nifeemɔ ko ni kɛ Jeŋmaji Ekomefeemɔ Ku lɛ yiŋtoi kɛ gbɛjianɔtoi lɛ kpãaa.\nEsaaa akɛ hewolo su, loo maŋ nɔ ni ajɛ, loo jamɔ mli ni ayɔɔ tsiɔ hii kɛ yei ni eshɛ gbãla gbɛ akɛ amɛkabote gbãlashihilɛ mli kɛwo shwiei. Amɛboteko gbãlashihilɛ mli jio, amɛbote gbãlashihilɛ mli jio, amɛfo gbãlashihilɛ mli jio, esa akɛ ana amɛ akɛ amɛyeɔ egbɔ.\nJa mɛi enyɔ nɛɛ ekpɛlɛ nɔ dani amɛbaanyɛ amɛbote gbãlashihilɛ mli.\nMaŋnyo fɛɛ maŋnyo yɛ hegbɛ akɛ maŋ akwɛ koni efee shweshweeshwe, ni esa akɛ ena hegbɛ koni ana lɛ hu egbojee kɛwula shi. Enɛ feemɔ bbajɛ maŋ lɛ mɔdɛŋbɔɔ kɛ maji ateŋ ekomefeemɔ mli, kɛ bɔ ni maŋ fɛɛ maŋ gbɛjianɔtoo kɛ ejwetri shidaamɔ yɔɔ ha; ni nakai nɔŋŋ hu shika heŋaatsɔɔ, shãramɔ kɛ kusum hegbɛi ni maŋnyo aaama lɛ baaye ebua koni akɛ woo aha mɔ fɛɛ mɔ.\nMɔ fɛɛ mɔ yɛ hegbɛ akɛ ehiɔ shãramɔ kɛ maji ateŋ gbɛjianɔtoo ko mli: he ni akɛ hegbɛi ni yɔɔ kpaŋmɔ nɛɛ mli lɛ tsuɔ nii kɛwulaa shi yɛ.\nHome Speakers: Ghana, Togo\nIt is the major language of Accra, the capital of Ghana, with over 1 million speakers (8% of the Ghanaian population). Together with Dangme it is an official literary language.


Yakobo 1 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nShifimɔ hãa anáa miishɛɛ (2-15)\nHemɔkɛyeli ní aka akwɛ (3)\nYaa nɔ obi yɛ hemɔkɛyeli mli (5-8)\nNɔ ni ashweɔ lɛ kɛ mɔ yaa esha kɛ gbele mli (14, 15)\nNikeenii kpakpai fɛɛ jɛɔ ŋwɛi (16-18)\nWiemɔ lɛ numɔ kɛ ekɛnitsumɔ (19-25)\nGbɔmɔ ni miikwɛ ashwishwɛ mli (23, 24)\nJamɔ ni he tse ní abuleko (26, 27)\n1 Yakobo, Nyɔŋmɔ kɛ Nuŋtsɔ Yesu Kristo nyɔŋ, kɛyahã wekui nyɔŋma kɛ enyɔ ní egbɛ eshwã lɛ: Miiŋa nyɛ! 2 Minyɛmimɛi, kɛ́ nyɛkɛ jaramɔ shihilɛi* srɔtoi kpe lɛ, nyɛbua lɛ miishɛɛ sɔŋŋ, 3 ejaakɛ nyɛle akɛ nyɛhemɔkɛyeli ní aka akwɛ yɛ nɛkɛ gbɛ nɔ lɛ kɛ shifimɔ baa. 4 Shi nyɛhãa shifimɔ lɛ agbea enitsumɔ naa, koni nyɛye emuu ni nyɛhi kɛwula shi yɛ gbɛ fɛɛ gbɛ nɔ, ní nɔ ko nɔ ko ehiaaa nyɛ. 5 No hewɔ lɛ, kɛ́ hiɛshikamɔ ehia nyɛteŋ mɔ ko lɛ, eya nɔ ebi Nyɔŋmɔ, ejaakɛ eŋɔhãa mɛi fɛɛ faa, ni ewieee mɔ hiɛ,* ni abaahã lɛ. 6 Shi eya nɔ ebi yɛ hemɔkɛyeli mli, ni eyiŋ akafee lɛ kɔshikɔshi kwraa, ejaakɛ mɔ ni yiŋ feɔ lɛ kɔshikɔshi lɛ, etamɔ ŋshɔke ní kɔɔyɔɔ tswaa kɛyaa kɛbaa. 7 Anɔkwa, nakai gbɔmɔ lɛ, ekakpa gbɛ akɛ ebaaná nɔ ko kɛjɛ Yehowa* dɛŋ; 8 eji jwɛŋmɔi enyɔnyɔɔnyɔtsɛ, ni efiii shi yɛ egbɛi fɛɛ mli. 9 Shi nyɛmi ni baa shi yɛ shihilɛ mli lɛ, emii ashɛ ehe* yɛ enɔ ní awó lɛ hewɔ, 10 ni niiatsɛ lɛ hu, yɛ shi ni aba lɛ lɛ hewɔ, ejaakɛ ebaaho eya tamɔ jwɛiiaŋ fɔfɔi. 11 Ejaakɛ bɔ ni hulu teɔ shi ní etsoɔ waa ní eŋalaa kwɛ̃ɛ nɔ, ní kwɛ̃ɛ nɔ lɛ fɔfɔi lɛ kpalaa shwieɔ shi, ní efɛo lɛ fiteɔ lɛ, nakai nɔŋŋ niiatsɛ lɛ hu hiɛ baakpãtã yɛ nibii ni etiuɔ sɛɛ lɛ amli. 12 Gbɔmɔ ni yaa nɔ efiɔ shi yɛ jaramɔ shihilɛ mli lɛ yɛ miishɛɛ, ejaakɛ kɛ́ akpɛlɛ enɔ lɛ, ebaaná wala akekere lɛ, nɔ ni Yehowa* wo shi akɛ ekɛbaahã mɛi ni yaa nɔ amɛsumɔɔ Lɛ lɛ. 13 Kɛ́ mɔ ko kɛ jaramɔ shihilɛ ko miikpe lɛ, ekakɛɛ akɛ: “Nyɔŋmɔ miika mi.” Ejaakɛ anyɛŋ akɛ nibii fɔji aka Nyɔŋmɔ, ni asaŋ lɛ diɛŋtsɛ hu ekaaa mɔ ko. 14 Shi mɔ fɛɛ mɔ lɛ, nɔ ni kaa lɛ ji nɔ ni lɛ diɛŋtsɛ eshweɔ ní gbalaa lɛ ní lakaa lɛ lɛ.* 15 No sɛɛ lɛ, nɔ ni ashweɔ lɛ, kɛ́ eŋɔ hɔ lɛ, efɔɔ esha; esha lɛ hu, kɛ́ afee agbe naa lɛ, efɔɔ gbele. 16 Minyɛmimɛi ni misumɔɔ, nyɛkahãa alakaa nyɛ. 17 Nikeenii kpakpai fɛɛ kɛ nikeenii ni hi kɛwula shi fɛɛ lɛ, ŋwɛi ejɛɔ ekpelekeɔ shi, kɛjɛɔ ŋwɛi lai a-Tsɛ lɛ ŋɔɔ, mɔ ni tsakeee tamɔ hɔɔŋ ni tsiɔ ehe lɛ.* 18 Etsɔ anɔkwale lɛ wiemɔ lɛ nɔ efɔ wɔ yɛ lɛ diɛŋtsɛ esuɔmɔ naa, koni wɔtsɔmɔ ebɔɔ nii lɛ ateŋ klɛŋklɛŋ yibii komɛi. 19 Minyɛmimɛi ni misumɔɔ, nyɛnáa nyɛlea enɛ: Esa akɛ mɔ fɛɛ mɔ he afee oya kɛ sane toiboo, ekaye ehe oyai kɛwie, emli akafu oya, 20 ejaakɛ gbɔmɔ mlifu tsuuu Nyɔŋmɔ jalɛ nii.* 21 No hewɔ lɛ, nyɛjiea muji fɛɛ kɛ nɔ gbonyo fɛɛ nɔ gbonyo* yɛ nyɛhe nyɛshɛrɛa nyɛshwiea, ní nyɛkɛ mlijɔlɛ akpɛlɛ wiemɔ lɛ ní baanyɛ ahere nyɛyiwala* ní atɛoɔ yɛ nyɛmli lɛ nɔ. 22 Shi nyɛtsɔmɔa mɛi ni kɛ wiemɔ lɛ tsuɔ nii, ni jeee enulɔi kɛkɛ, ní nyɛkɛ amale susumɔi miilaka nyɛ diɛŋtsɛ nyɛhe. 23 Ejaakɛ kɛ́ mɔ ko ji wiemɔ lɛ nulɔ kɛkɛ, ni ejeee mɔ ni kɛtsuɔ nii lɛ, nɛkɛ gbɔmɔ nɛɛ tamɔ mɔ ko ni miikwɛ lɛ diɛŋtsɛ ehiɛ* yɛ ashwishwɛ mli. 24 Ejaakɛ ekwɛɔ ehe, ni eyaa, ni amrɔ nɔŋŋ lɛ ehiɛ kpaa nɔ gbɔmɔ ní eji lɛ nɔ. 25 Shi mɔ ni maa eyi shi ekwɛɔ heyeli mla ni eye emuu lɛ mli, ní ekãa he efeɔ lɛ, ebatsɔɔ mɔ ni tsuɔ nitsumɔ lɛ, shi jeee mɔ ni nuɔ ni ehiɛ kpaa nɔ; ni ebaaná miishɛɛ yɛ nɔ ni etsuɔ lɛ mli. 26 Kɛ́ gbɔmɔ ko susuɔ akɛ eji Nyɔŋmɔ jálɔ, shi ekudɔɔɔ elilɛi jogbaŋŋ* lɛ, eelaka lɛ diɛŋtsɛ etsui, ni ejamɔ lɛ, yaka ni. 27 Jamɔ ni he tse ní abuleko yɛ wɔ-Nyɔŋmɔ kɛ wɔ-Tsɛ lɛ hiɛ ji enɛ: akɛ mɔ akwɛ awusãi kɛ yei okulafoi yɛ amɛmanehulu lɛ mli, ní ekwɛ ehe nɔ jogbaŋŋ ní je lɛ akawo ehe muji.\n^ Aloo “kai.”\n^ Aloo “etaooo tɔmɔ yɛ mɔ he.”\n^ Sht. ŋm., “eshwã.”\n^ Aloo “ní dũɔ lɛ tamɔ bɔ ni akɛ tsɔnenaa loo lakaa kooloo ko ní adũɔ lɛ lɛ.”\n^ Aloo “mɔ mli ni hɔɔŋ lɛ he tsɔmɔmɔ ko bɛ lɛ.”\n^ Aloo “kɛ nii ni ja yɛ Nyɔŋmɔ hiɛ baaa.”\n^ Aloo eeenyɛ efee akɛ, “nibii gbohii ní afeɔ kɛtekeɔ nɔ lɛ.”\n^ Aloo “nyɛsusumai ayiwala.”\n^ Aloo “ehiɛ su.”\n^ Aloo “ewooo elilɛi manyoflɛ.”


Ani Yesu kɛ Shihilɛ yɛ Ŋwɛi Wo Efɔŋfeelɔ lɛ Shi? | Q & A\nKANEMƆ YƐ Afrikaans Albania Amharic Arabic Armenia Armenia (West) Aymara Bislama Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hebri Hela Hiligaynon Hungary Igbo Iloko Indonesia Italia Japan Kikuyu Kinyarwanda Kirghiz Kisi Korea Krio Latvia Lingala Lithuania Luo Malagasy Myanmar Ngabere Norway Nzema Ossetia Papiamento (Curaçao) Poland Portuguese (Brazil) Quechua (Bolivia) Rarotongan Romania Russia Samoa Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Sweden Tagalog Tatar Tetun Dili Thailand Tigrinya Tsonga Turkey Twi Ukrain Vietnam Wayuunaiki Xhosa Yoruba Zulu\nAni Yesu kɛ Shihilɛ yɛ Ŋwɛi Wo Efɔŋfeelɔ lɛ Shi?\nAbiɔ sane nɛɛ ejaakɛ Yesu kɛ wɔsɛɛ be shihilɛ yɛ Paradeiso wo efɔŋfeelɔ ni asɛŋ lɛ yɛ emasɛi lɛ shi. Yesu kɛɛ akɛ: “Lɛɛlɛŋ, miikɛɛ bo ŋmɛnɛ akɛ okɛ mi baahi Paradeiso.” (Luka 23:43, NW.) Kadimɔ akɛ Yesu etsɔɔɔ he ni nakai Paradeiso lɛ baahi. Ani no tsɔɔ akɛ no mli lɛ, Yesu miitsɔɔ akɛ efɔŋfeelɔi lɛ baafata ehe yɛ ŋwɛi?\nKlɛŋklɛŋ lɛ, ha wɔsusu nii ahe wɔkwɛ kɛji efɔŋfeelɔ lɛ shɛɔ taomɔnii kɛha ŋwɛi shihilɛ lɛ he lo. Esa akɛ abaptisi mɛi ni yɔɔ ŋwɛi hiɛnɔkamɔ lɛ yɛ nu mli, ni akɛ mumɔ krɔŋkrɔŋ lɛ hu abaptisi amɛ, koni amɛbatsɔmɔ Yesu kaselɔi kɛ Nyɔŋmɔ bii. (Yohane 3:3, 5) Taomɔnii kroko hu ji akɛ, esa akɛ amɛhi shi yɛ Nyɔŋmɔ mlai ni kɔɔ jeŋba he lɛ naa koni amɛjie sui tamɔ anɔkwayeli, mlitsɔlɛ kɛ ekrokomɛi ni tamɔ nakai lɛ akpo. (1 Korintobii 6:9-11) Agbɛnɛ hu, esa akɛ amɛkpɛtɛ Nyɔŋmɔ kɛ Kristo he gbagbalii kɛyashi amɛbaagbe amɛsɔɔmɔ yɛ shikpɔŋ nɛɛ nɔ lɛ naa. (Luka 22:28-30; 2 Timoteo 2:12) Ja amɛshɛ nakai taomɔnii lɛ ahe dani amɛbaasa kɛha gbohiiashitee, ni amɛbaasa kɛha sɔ̃ ni tsĩi hu ni mɛɔ amɛ yɛ ŋwɛi lɛ, no ji, amɛkɛ Kristo baasɔmɔ akɛ osɔfoi kɛ maŋtsɛmɛi kɛye adesai anɔ afii akpe.—Kpojiemɔ 20:6.\nNɔ ni tamɔɔɔ nakai lɛ, efɔŋfeelɔ ni asɛŋ lɛ yɛ Yesu masɛi lɛ ba ejeŋ akɛ ojotswalɔ, ni egbo akɛ ojotswalɔ. (Luka 23:32, 39-41) Eji anɔkwale akɛ ejie bulɛ kpo beni ekɛɛ Yesu akɛ: “Kaimɔ mi, beni oooba yɛ omaŋtsɛyeli lɛ mli lɛ!” (Luka 23:42) Kɛlɛ, no mli lɛ abaptisiko lɛ, ebatsɔko Yesu kaselɔ ni akɛ mumɔ efɔ lɛ mu, asaŋ ehiko shi akɛ mɔ ni baa ejeŋ jogbaŋŋ ni yeɔ anɔkwa. Ani kɛ́ okwɛ lɛ, nilee yɛ mli akɛ Yesu kɛ maŋtsɛyeli yɛ ŋwɛi baawo nuu nɛɛ shi koni eyafata Yesu anɔkwa sɛɛnyiɛlɔi ni amɛtee nɔ amɛye Nyɔŋmɔ anɔkwa amɛwala beaŋ fɛɛ lɛ ahe?—Romabii 2:6, 7.\nAkɛ nɔkwɛmɔnɔ lɛ: Kɛ́ mɔ ko ju oshika ni sɛɛ mli lɛ ekpa bo fai akɛ okɛ etɔmɔ lɛ ake lɛ lɛ, ekolɛ obaakpɛ mli akɛ oŋmɛɛ sane lɛ he. Shi ani obaaná hekɛnɔfɔ̃ɔ yɛ emli koni otuu onitsumɔ loo oweku lɛ nɔkwɛmɔ owo edɛŋ? Okɛ nakai hegbɛi lɛ baaha mɛi pɛ ni oyɔɔ hekɛnɔfɔ̃ɔ diɛŋtsɛ yɛ amɛmli lɛ. Nakai nɔŋŋ esa akɛ mɛi ni ahaa amɛ ŋwɛi hiɛnɔkamɔ lɛ hu aha aná hekɛnɔfɔ̃ɔ diɛŋtsɛ yɛ amɛmli akɛ amɛbaafi Nyɔŋmɔ jalɛ taomɔnii lɛ asɛɛ beni amɛbaaye adesai anɔ lɛ. (Kpojiemɔ 2:10) Tsɛ, efɔŋfeelɔ lɛ jɛ etsuiŋ eshwa ehe beni eheɔ egbo lɛ moŋ nɛ, kɛlɛ eshɛɛɛ nakai taomɔnii lɛ ahe.\nShi, ani Yesu ekɛɛɛ efɔŋfeelɔ lɛ akɛ ekɛ lɛ baaya ŋwɛi nakai gbi lɛ nɔŋŋ? No nyɛŋ aba lɛ nakai, ejaakɛ Yesu diɛŋtsɛ po boteee ŋwɛi niiaŋ nakai gbi lɛ nɔŋŋ. Moŋ lɛ, ehi “shikpɔŋ lɛ tsui mli,” ni ji gbonyobu mli gbii etɛ sɔŋŋ. (Mateo 12:40; Marko 10:34) Eshitee lɛ sɛɛ po lɛ, ehi shikpɔŋ lɛ nɔ gbii 40 sɔŋŋ dani ekwɔ kɛtee ŋwɛi. (Bɔfoi lɛ Asaji 1:3, 9) No hewɔ lɛ, enyɛŋ eba lɛ akɛ efɔŋfeelɔ lɛ kɛ Yesu hi ŋwɛi nakai gbi lɛ.\nBelɛ, mɛɛ Paradeiso awo efɔŋfeelɔ lɛ shi akɛ ebaahi lɛ mɔ? Kɛ́ atee lɛ shi lɛ, ebaahi shikpɔŋ nɔ Paradeiso ni Yesu baaye nɔ lɛ nɔ. (Bɔfoi lɛ Asaji 24:15; Kpojiemɔ 21:3, 4) Kɛ́ ootao ole Paradeiso lɛ kɛ Nyɔŋmɔ taomɔnii lɛ ahe saji krokomɛi lɛ, okɛ Yehowa Odasefoi lɛ ateŋ mɔ ko agba sane.\nKɛmaje Mɔ Ko Kɛmaje Mɔ Ko Ani Yesu kɛ Shihilɛ yɛ Ŋwɛi Wo Efɔŋfeelɔ lɛ Shi?


Nehemia 6 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nAtee nɔ ate shi awo mɛi ni tswaa gbogbo lɛ (1-14)\nAgbe gbogbo lɛ naa yɛ gbii 52 mli (15-19)\n6 Agbɛnɛ be ni ayakɛɛ Sanbalat, kɛ Tobia,+ kɛ Geshem, Arabianyo+ lɛ, kɛ wɔhenyɛlɔi ni eshwɛ lɛ akɛ mitswa gbogbo lɛ ekoŋŋ,+ ni fɔji bɛ mli dɔŋŋ lɛ (no mli lɛ, mitarako agbói lɛ anaa shinai lɛ po),+ 2 amrɔ nɔŋŋ ni Sanbalat kɛ Geshem tsu abakɛɛ mi akɛ: “Hã ni wɔto be ni wɔkpe yɛ akrowai ni yɔɔ Ono+ Jɔɔ lɛ mli lɛ eko mli.” Shi no mli lɛ, amɛmiitsɔ̃ ŋaa koni amɛye mi awui. 3 No hewɔ lɛ, mitsu mɛi kɛtee amɛŋɔɔ akɛ: “Nitsumɔ ni mitsuɔ lɛ da, ni minyɛŋ makpeleke shi. Mɛni hewɔ mahã akpa nitsumɔ lɛ, ni mashi maba nyɛŋɔɔ?” 4 Amɛtsu kɛba miŋɔɔ shii ejwɛ sɔŋŋ kɛ nakai sane kome too lɛ nɔŋŋ, ni eko fɛɛ eko mli lɛ, hetoo kome too lɛ nɔŋŋ mihãa amɛ. 5 Kɛkɛ ni Sanbalat kɛ nakai sane kome too lɛ nɔŋŋ tsu esɔɔlɔ lɛ kɛba miŋɔɔ shii enumɔ nɔ, ni ehiɛ wolo ni asɔoko naa yɛ edɛŋ. 6 Aŋma yɛ wolo lɛ mli akɛ: “Aawie yɛ jeŋmaji lɛ ateŋ, ni Geshem+ hu miikɛɛ nakai akɛ, bo kɛ Yudafoi lɛ miitsɔ̃ ŋaa koni nyɛtse atua.+ Ni no hewɔ otswaa gbogbo lɛ; ni saji nɛɛ tsɔɔ akɛ obaatsɔ amɛnɔ maŋtsɛ. 7 Agbɛnɛ hu, owó gbalɔi koni amɛshiɛ yɛ Yerusalem fɛɛ akɛ, ‘Maŋtsɛ ko yɛ Yuda!’ Abaayakɛɛ maŋtsɛ lɛ nibii nɛɛ. No hewɔ lɛ, ba ni wɔsusu he.” 8 Shi mitsu ni ayakɛɛ lɛ akɛ: “Afeko nibii ni owieɔ nɛɛ eko eko; bo diɛŋtsɛ otsui mli ojɛɔ ofoɔ nakai saji otãa.” 9 Ejaakɛ no mli lɛ, amɛ fɛɛ amɛmiitao amɛwo wɔhe gbeyei, amɛkɛɔ akɛ: “Amɛnijiaŋ baaje wui, ni amɛgbeŋ naa.”+ Agbɛnɛ, mi-Nyɔŋmɔ, wajemɔ minijiaŋ.+ 10 Kɛkɛ ni mitee Shemaia, Mehetabel binuu Delaia binuu lɛ shĩa lɛ be ni etsĩ ehe naa yɛ jɛmɛ. Ekɛɛ akɛ: “Hã wɔto be ni wɔkpe yɛ anɔkwa Nyɔŋmɔ lɛ shĩa lɛ, yɛ sɔlemɔ shĩa lɛ mli, ni hã wɔŋamɔ sɔlemɔ shĩa lɛ shinai lɛ, ejaakɛ amɛmiiba ni amɛbagbe bo. Nyɔɔŋ mli amɛbaaba amɛbagbe bo.” 11 Shi mikɛɛ akɛ: “Ani esa akɛ nuu ni tamɔ mi ajo foi? Ani nuu ni tamɔ mi baayabote sɔlemɔ shĩa lɛ mli ni ehiɛ akã?+ Miboteŋ mli!” 12 Kɛkɛ ni miyɔse akɛ jeee Nyɔŋmɔ ni tsu lɛ, shi Tobia kɛ Sanbalat+ ni ebɔ lɛ apaa koni egba gbalɛ nɛɛ eshi mi. 13 Abɔ lɛ apaa koni ewo mihe gbeyei, ni ehã mifee esha, koni amɛná nɔ ko amɛdamɔ nɔ amɛfite migbɛ́i koni amɛbɔ mi ahora. 14 Ao Nyɔŋmɔ, kaimɔ Tobia+ kɛ Sanbalat kɛ nifeemɔi nɛɛ, kɛ agbɛnɛ hu, gbalɔ yoo Noadia kɛ gbalɔi krokomɛi ni bɔɔ mɔdɛŋ akɛ amɛbaawo mihe gbeyei daa nɛɛ. 15 No hewɔ lɛ, akɛ gbii 52 tswa gbogbo lɛ, ni agbe naa yɛ Elul* nyɔɔŋ lɛ nɔ gbi ni ji 25 lɛ nɔ. 16 Be ni wɔhenyɛlɔi lɛ fɛɛ nu he, ni jeŋmaji ni bɔle wɔ lɛ fɛɛ na nɔŋŋ lɛ, amɛhiɛ gboi waa,*+ ni amɛyɔse akɛ wɔ-Nyɔŋmɔ lɛ ji mɔ ni ye ebua ni agbe nitsumɔ nɛɛ naa. 17 Yɛ nakai gbii lɛ amli fɛɛ lɛ, Yuda abladei+ lɛ ŋmalaa woji pii kɛyahãa Tobia, ni Tobia hu hãa amɛ hetoo. 18 Mɛi ni yɔɔ Yuda lɛ ateŋ mɛi babaoo ekã lɛ kitã akɛ amɛkɛ lɛ baafee ekome, ejaakɛ no mli lɛ, eji Ara+ binuu Shekania shaanuu, ni ebinuu Yehohanan kɛ Meshulam+ biyoo ebote gbalashihilɛ mli; Berekia binuu ji Meshulam. 19 Agbɛnɛ hu, amɛbawieɔ ehe saji kpakpai amɛtsɔɔ mi daa. Kɛkɛ lɛ, amɛyabɔ lɛ nibii ni miwieɔ lɛ. Kɛkɛ lɛ, Tobia hu eŋmala woji koni ekɛwo mihe gbeyei.+\n^ Hebri sht. ŋm., “amɛba shi waa yɛ amɛ diɛŋtsɛ amɛhiŋmɛiiaŋ.”


Mfonirifeemɔŋ Paradeiso lɛ, Ŋwɛi ni Ji Etɛ lɛ, kɛ Mfonirifeemɔŋ Sɔlemɔwe Lɛ | Nikasemɔ\n“Mawo minaji anaamɔhe lɛ hiɛ nyam.”—YESAIA 60:13.\nLALAI: 102, 75\nMɛni Yehowa tsuji anɔkwafoi fɛɛ miisumɔ ni amɛfee?\nMɛni ji “paradeiso” ni bɔfo Paulo na yɛ ninaa mli lɛ?\nMɛni wɔbaanyɛ wɔfee kɛwula mfonirifeemɔŋ paradeiso lɛ?\n1, 2. Yɛ Hebri Ŋmalɛi lɛ amli lɛ, kɛ́ akɛ wiemɔ ni ji “naneshi maaŋoo” lɛ tsu nii lɛ, mɛni he ebaanyɛ ekɔ?\nYEHOWA NYƆŊMƆ wie akɛ: “Ŋwɛi lɛ, misɛi ni, ni shikpɔŋ lɛ, minaneshi maaŋoo ni.” (Yesaia 66:1) Be ni Nyɔŋmɔ wie akɛ: “Mawo minaji anaamɔhe lɛ hiɛ nyam” lɛ, no mli lɛ ‘enaneshi maaŋoo’ lɛ he ewieɔ lɛ. (Yesaia 60:13) Mɛɛ gbɛ nɔ Yehowa woɔ enaneshi maaŋoo lɛ hiɛ nyam, loo ewulaa lɛ? Ni mɛni no tsɔɔ kɛhã mɛi ni yɔɔ shikpɔŋ lɛ, ni ji Nyɔŋmɔ naneshi maaŋoo lɛ nɔ lɛ?\n2 Yɛ Hebri Ŋmalɛi lɛ amli lɛ, kɛ́ akɛ wiemɔ ni ji “naneshi maaŋoo” lɛ tsu nii lɛ, enyɛɔ ekɔɔ blema sɔlemɔwe ni yɔɔ Israel lɛ hu he. (1 Kronika 28:2; Lala 132:7) Nakai sɔlemɔwe lɛ fee Yehowa fɛo waa, ejaakɛ jɛmɛ ji he ni ajá lɛ yɛ. Ni yɛ shikpɔŋ lɛ nɔ fɛɛ lɛ, jɛmɛ ji he ni awo ehiɛ nyam yɛ.\n3. Mɛni ji mfonirifeemɔŋ sɔlemɔwe lɛ? Ni mɛɛ be abɔi anɔkwa Nyɔŋmɔ lɛ jamɔ yɛ jɛmɛ?\n3 Ŋmɛnɛ lɛ, nɛgbɛ ajáa anɔkwa Nyɔŋmɔ lɛ yɛ? Ajáaa lɛ yɛ tsũ ko loo sɔlemɔwe ko mli. Moŋ lɛ, ajáa lɛ yɛ mfonirifeemɔŋ sɔlemɔwe lɛ mli. Tsũ ko bɛ ni baanyɛ awo Yehowa hiɛ nyam tamɔ mfonirifeemɔŋ sɔlemɔwe lɛ. Mɛni ji mfonirifeemɔŋ sɔlemɔwe lɛ? No ji gbɛjianɔ ni Nyɔŋmɔ eto koni adesai abatsɔmɔ enanemɛi, ní amɛjá lɛ lɛ. Yesu kpɔmɔnɔ lɛ ji nɔ ni hãa gbɛjianɔtoo nɛɛ yeɔ omanye. Gbɛjianɔtoo nɛɛ bɔi nitsumɔ yɛ afi 29, be ni abaptisi Yesu ní afɔ lɛ mu akɛ Osɔfonukpa yɛ Yehowa mfonirifeemɔŋ sɔlemɔwe lɛ mli lɛ.—Hebribii 9:11, 12.\nEsa akɛ Yehowa webii ajie eyi yɛ biɛ, ni amɛfee nakai amrɔ nɛɛ\n4, 5. (a) Yɛ nɔ ni aŋma yɛ Lala 99 lɛ naa lɛ, mɛni Yehowa anɔkwa jálɔi fɛɛ feɔ? (b) Mɛni esa akɛ wɔbi wɔhe?\n4 Wɔhiɛ sɔɔ gbɛjianɔ ni anɔkwa Nyɔŋmɔ lɛ eto koni anyɛ ajá lɛ lɛ waa. Wɔjieɔ hiɛsɔɔ nɛɛ kpo kɛ́ wɔtsɔɔ mɛi Yehowa gbɛ́i lɛ kɛ gbɛjianɔ fɛfɛo ni eto koni ekpɔ̃ adesai lɛ. Eŋɔɔ wɔnaa waa akɛ anɔkwa Kristofoi fe akpekpei kpaanyɔ miijie Yehowa yi daa gbi! Jamɔi babaoo amli bii susuɔ akɛ, kɛ́ amɛgbo ni amɛtee ŋwɛi lɛ, no dani amɛbaajie Nyɔŋmɔ yi. Shi Yehowa webii le akɛ, ehe miihia ni amɛjie eyi yɛ biɛ, ni amɛfee nakai amrɔ nɛɛ.\n5 Kɛ́ wɔjie Yehowa yi lɛ, etsɔɔ akɛ wɔmiikase nɔ ni Nyɔŋmɔ tsuji anɔkwafoi ni hi shi yɛ blema lɛ fee, ni awie he yɛ Lala 99:1-3, 5-7 lɛ. (Kanemɔ.) Nakai lala lɛ hãa wɔnaa akɛ, Mose, Aaron, kɛ Samuel kɛ amɛtsui fɛɛ fi gbɛjianɔ ni anɔkwa Nyɔŋmɔ lɛ to akɛ atsɔ nɔ ajá lɛ lɛ sɛɛ. Ŋmɛnɛ lɛ, dani mɛi ni afɔ amɛ mu lɛ baayafata Yesu he akɛ osɔfoi yɛ ŋwɛi lɛ, amɛkɛ anɔkwayeli sɔmɔɔ Yehowa yɛ mfonirifeemɔŋ sɔlemɔwe lɛ fã ni yɔɔ shikpɔŋ lɛ nɔ lɛ mli. “Gwantɛŋi krokomɛi” akpekpei abɔ kɛ anɔkwayeli fataa amɛhe kɛsɔmɔɔ Yehowa. (Yohane 10:16) Kui enyɔ lɛ fɛɛ feɔ ekome kɛjáa Yehowa. Kɛ̃lɛ, esa akɛ wɔteŋ mɔ fɛɛ mɔ abi ehe akɛ, ‘Ani mikɛ mitsui muu fɛɛ miifi gbɛjianɔ ni Yehowa eto akɛ atsɔ nɔ ajá lɛ lɛ sɛɛ?’\nMƐI NI JÁA NYƆŊMƆ YƐ EFONIRIFEEMƆŊ SƆLEMƆWE LƐ MLI\n6, 7. Mɛɛ naagba ba yɛ Kristofoi asafo ni hi shi yɛ klɛŋklɛŋ afii 100 lɛ mli lɛ mli? Ni be ni shɛɔ afi 1919 lɛ, mɛni eba?\n6 Be ni ato Kristofoi asafo lɛ shishi lɛ, eyeee afii 100 ni mɛi bɔi anɔkwa jamɔ lɛ kwamɔ, taakɛ agba akɛ ebaaba lɛ pɛpɛɛpɛ. (Bɔfoi 20:28-30; 2 Tesalonikabii 2:3, 4) Enɛ hã ebawa akɛ mɛi baayɔse Nyɔŋmɔ jálɔi anɔkwafoi lɛ. Afii ohai abɔ sɛɛ dani Yehowa tsɔ Yesu nɔ ehã ana mɛi tuuntu ni jáa Nyɔŋmɔ yɛ Efonirifeemɔŋ sɔlemɔwe lɛ mli.\n7 Be ni shɛɔ afi 1919 lɛ, ana mɛi ni Nyɔŋmɔ kpɛlɛɔ amɛnɔ, ni miisɔmɔ lɛ yɛ efonirifeemɔŋ sɔlemɔwe lɛ mli lɛ faŋŋ. Mɛi nɛɛ fee tsakemɔi koni amɛnyɛ amɛjá Yehowa jogbaŋŋ fe bɔ ni amɛfeɔ tsutsu lɛ. (Yesaia 4:2, 3; Maleaki 3:1-4) Enɛ hã ninaa ko ni bɔfo Paulo na afii ohai komɛi ni eho lɛ fã ko ba mli.\n8, 9. Mɛni ji “paradeiso” ni Paulo na yɛ ninaa mli lɛ?\n8 Paulo ninaa lɛ ji nɔ ni yɔɔ 2 Korintobii 12:1-4 lɛ. (Kanemɔ.) Yɛ nakai ninaa lɛ mli lɛ, Yehowa hã Paulo na nɔ ko ni baaba wɔsɛɛ. Mɛni ji “paradeiso” ni Paulo na lɛ? Klɛŋklɛŋ lɛ, ebaanyɛ ekɔ bɔ ni shikpɔŋ lɛ baafee be ni asaa nɔ fɛfɛo ni etsɔ Paradeiso lɛ he. (Luka 23:43) Nɔ ni ji enyɔ lɛ, ebaanyɛ ekɔ mfonirifeemɔŋ paradeiso ni naagba ko kwraa bɛ he, ni wɔbaaná mli ŋɔɔmɔ yɛ jeŋ hee lɛ mli lɛ he. Ni nɔ ni ji etɛ lɛ, ebaanyɛ ekɔ shihilɛ fɛfɛo ni yɔɔ “Nyɔŋmɔ paradeiso lɛ” mli yɛ ŋwɛi lɛ he.—Kpojiemɔ 2:7.\n9 Shi, mɛni hewɔ Paulo wie akɛ, “eyanu wiemɔi ni ehiii wiemɔ ni mla hu eŋmɛɛɛ gbɛ akɛ gbɔmɔ tsĩɔ tã” lɛ? Ewie nakai ejaakɛ be ni ena ninaa lɛ, no mli lɛ be shɛko ni ebaagbala nibii fɛfɛji ni ena lɛ amli fitsofitso. Shi ŋmɛnɛ lɛ, Yehowa eŋmɛ wɔ gbɛ ni wɔgba mɛi krokomɛi jɔɔmɔi ni ewebii lɛ náa mli ŋɔɔmɔ amrɔ nɛɛ!\n10. Mɛni hewɔ wɔbaanyɛ wɔkɛɛ akɛ, esoro mfonirifeemɔŋ paradeiso lɛ yɛ mfonirifeemɔŋ sɔlemɔwe lɛ he lɛ?\n10 Wɔfɔɔ mfonirifeemɔŋ paradeiso lɛ he wiemɔ. Shi mɛni ni? Eji toiŋjɔlɛ ni nɔ bɛ ni Nyɔŋmɔ kɛduro ewebii lɛ. No hewɔ lɛ, esoro mfonirifeemɔŋ paradeiso lɛ yɛ mfonirifeemɔŋ sɔlemɔwe lɛ he. Mfonirifeemɔŋ sɔlemɔwe lɛ ji gbɛjianɔ ni anɔkwa Nyɔŋmɔ lɛ eto akɛ atsɔ nɔ ajá lɛ lɛ. Ni mfonirifeemɔŋ paradeiso lɛ ji nɔ ni hãa ayɔseɔ mɛi ni Nyɔŋmɔ ekpɛlɛ amɛnɔ, ni miija lɛ yɛ efonirifeemɔŋ sɔlemɔwe lɛ mli lɛ.—Maleaki 3:18.\n11. Ŋmɛnɛ lɛ, mɛɛ hegbɛ wɔná?\n11 Eji miishɛɛ sane akɛ wɔɔle akɛ, kɛjɛ afi 1919 lɛ, Yehowa eŋmɛ adesai ni yeee emuu gbɛ ní amɛhu mfonirifeemɔŋ paradeiso lɛ mli, amɛsaa mli, ni amɛlɛɛ mli. Ani ooye oobua kɛmiitsu nitsumɔ ni sa kadimɔ nɛɛ? Ani ohiɛ sɔɔ hegbɛ ni oná akɛ okɛ Yehowa baafee ekome kɛtsu nii kɛwo ehiɛ nyam yɛ shikpɔŋ lɛ nɔ lɛ?\nYEHOWA MIIWULA ASAFO LƐ KONI EFEE FƐO FE TSUTSU LƐ\n12. Te wɔfeɔ tɛŋŋ wɔleɔ akɛ gbalɛ ni yɔɔ Yesaia 60:17 lɛ eba mli? (Kwɛmɔ mfoniri ni yɔɔ nikasemɔ lɛ shishijee lɛ.)\n12 Gbalɔ Yesaia gba akɛ, abaafee tsakemɔi ni sa kadimɔ yɛ Nyɔŋmɔ gbɛjianɔtoo lɛ fã ni yɔɔ shikpɔŋ lɛ nɔ lɛ mli. (Kanemɔ Yesaia 60:17.) Kristofoi ni hiɛ fãko loo mɛi ni abaptisi amɛ etsɛko lɛ, ekane tsakemɔi nɛɛ ahe saji loo amɛnu he kɛkɛ. Shi, nyɛmimɛi babaoo yɛ ni ná hegbɛ akɛ amɛbaana tsakemɔi ni sa kadimɔ nɛɛ! Nyɔŋmɔ tsuji anɔkwafoi nɛɛ ená nɔmimaa akɛ Nyɔŋmɔ kɛ Yesu, ni ji wɔ-Maŋtsɛ lɛ miitsu nii kɛmiikudɔ Egbɛjianɔtoo lɛ! Kɛ́ wɔbo Kristofoi anɔkwafoi nɛɛ aniiashikpamɔi lɛ atoi lɛ, ebaahã hiɛkɛnɔfɔɔ kɛ hemɔkɛyeli ni wɔyɔɔ yɛ Yehowa mli lɛ mli awa.\nMfonirifeemɔŋ paradeiso lɛ ji toiŋjɔlɛ ni nɔ bɛ ni yɔɔ anɔkwa Kristofoi ateŋ ŋmɛnɛ lɛ\n13. Yɛ nɔ ni aŋma yɛ Lala 48:13-15 lɛ naa lɛ, mɛni esa akɛ wɔfee?\n13 Esa akɛ anɔkwa Kristofoi fɛɛ agba mɛi Yehowa gbɛjianɔtoo lɛ he sane. Eyɛ naakpɛɛ akɛ, yɛ Satan jeŋ fɔŋ nɛɛ mli po lɛ, wɔfee ekome akɛ nyɛmimɛi, ni wɔyɛ toiŋjɔlɛ! Esa akɛ wɔkɛ miishɛɛ agba “yinɔbii ni baa yɛ sɛɛ lɛ” Yehowa gbɛjianɔtoo lɛ kɛ mfonirifeemɔŋ paradeiso lɛ he sane!—Kanemɔ Lala 48:13-15.\n14, 15. Kɛjɛ afi 1970 lɛ, mɛɛ tsakemɔi afee? Ni mɛɛ gbɛ nɔ asafo lɛ ená he sɛɛ?\n14 Nyɛmimɛi ni egbɔlɔ ni yɔɔ wɔsafoi lɛ amli lɛ ateŋ mɛi babaoo yɛ asafo lɛ mli be ni afeɔ tsakemɔi komɛi ni ehã Yehowa gbɛjianɔtoo lɛ fã ni yɔɔ shikpɔŋ lɛ nɔ lɛ efee fɛo fe tsutsu lɛ. Amɛkaiɔ be ni asafo fɛɛ asafo yɔɔ asafo sɔɔlɔ, nitsumɔhe nine fɛɛ nitsumɔhe nine yɔɔ nitsumɔhe nine nɔkwɛlɔ, ni Watch Tower Society lɛ sɛinɔtalɔ lɛ ji mɔ ni kɛ gbɛtsɔɔmɔ hãa Yehowa webii ni yɔɔ jeŋ fɛɛ lɛ. Eyɛ mli akɛ no mli lɛ, nyɛmimɛi hii ni atuu sɔi nɛɛ awo amɛdɛŋ lɛ yɛ nyɛmimɛi anɔkwafoi ni yeɔ buaa amɛ moŋ, shi kɛ́ wɔɔwie lɛ, amɛ kome pɛ amɛkpɛ yiŋ srɔtoi ni kɔɔ amɛsafoi lɛ, amɛnitsumɔhe niji lɛ, kɛ Yehowa webii ni yɔɔ je lɛŋ fɛɛ lɛ ahe. Shi kɛjɛ afi 1970 lɛ, afee tsakemɔi koni asafoŋ onukpai srɔtoi afee ekome kɛkpɛ yiŋ srɔtoi lɛ. Amrɔ nɛɛ, onukpai akui ni kwɛɔ asafoi lɛ anɔ, Nitsumɔhe Nine Ajinafoi Akui ni kwɛɔ nitsumɔhe niji lɛ anɔ, ni Yehowa Odasefoi a-Gbɛtsɔɔmɔ Kuu lɛ ni kwɛɔ Yehowa webii ni yɔɔ jeŋ fɛɛ lɛ anɔ.\n15 Mɛni hewɔ asafo lɛ ená tsakemɔi nɛɛ ahe sɛɛ lɛ? Ená he sɛɛ ejaakɛ tsakemɔi nɛɛ damɔ shishinumɔi hei ni aná yɛ Ŋmalɛi lɛ amli lɛ anɔ. Akɛni jeee mɔ kome kpɛɔ eyiŋ yɛ nɔ fɛɛ nɔ he hewɔ lɛ, asafo lɛ náa asafoŋ onukpai lɛ fɛɛ ni Yehowa kɛhã “akɛ nikeenii” lɛ asui kpakpai lɛ ahe sɛɛ.—Efesobii 4:8; Abɛi 24:6.\nYehowa miitsɔɔ gbɔmɛi ni yɔɔ je lɛŋ he fɛɛ he lɛ nɔ ni esa akɛ amɛfee yɛ shihilɛ mli (Kwɛmɔ kuku 16, 17)\n16, 17. Mɛɛ tsakemɔi ni afee nyɛsɛɛ nɛɛ onya he waa? Ni mɛni hewɔ?\n16 Bo diɛŋtsɛ susumɔ tsakemɔi komɛi ni afee nyɛsɛɛ nɛɛ yɛ bɔ ni afeɔ wɔwoji lɛ ahãa lɛ mli lɛ he okwɛ. Wɔnáa miishɛɛ kɛ́ wɔkɛ wɔwoji lɛ miihã yɛ shiɛmɔ nitsumɔ lɛ nɔ, ejaakɛ amɛyɛ fɛo, ni saji ni yɔɔ amɛmli lɛ ahe yɛ sɛɛnamɔ waa. Agbɛnɛ hu, susumɔ bɔ ni wɔkɛ ilɛtrɔniki nibii ni afee nyɛsɛɛ nɛɛ tsuɔ nii kɛshiɛɔ sane kpakpa lɛ he okwɛ. Akɛ nɔkwɛmɔnɔ lɛ, mɛi babaoo baanyɛ aya jw.org wɛbsaiti lɛ nɔ koni amɛná yelikɛbuamɔ ni he hiaa amɛ lɛ. Tsakemɔi nɛɛ fɛɛ hãa wɔnaa akɛ, Yehowa sumɔɔ mɛi asane waa diɛŋtsɛ, ni esusuɔ amɛhe.\nNibii ni wɔkaseɔ kɛ́ wɔtee Biblia skul srɔtoi lɛ hãa wɔmii shɛɔ wɔhe\n17 Wɔhiɛ sɔɔ tsakemɔi ni afee yɛ gbii abɔ ni wɔkɛyaa asafoŋ kpee lɛ mli, ejaakɛ no ehã wɔná be babaoo kɛhã weku jamɔ loo aŋkro nikasemɔ. Nakai nɔŋŋ wɔhiɛ sɔɔ tsakemɔi ni afeɔ yɛ wɔkpeei bibii kɛ kpeei wuji lɛ amli lɛ. Tsakemɔi nɛɛ ni afeɔ daa afi lɛ hãa kpeei lɛ ŋɔɔ waa. Nibii ni wɔkaseɔ kɛ́ wɔtee Biblia skul babaoo ni afeɔ lɛ hu hãa wɔmii shɛɔ wɔhe. Tsakemɔi nɛɛ fɛɛ hãa wɔnaa faŋŋ akɛ, Yehowa miikudɔ egbɛjianɔtoo lɛ, ni eewula mfonirifeemɔŋ paradeiso lɛ koni efee fɛo fe tsutsu lɛ!\nBƆ NI WƆBAANYƐ WƆYE WƆBUA KƐWULA MFONIRIFEEMƆŊ PARADEISO LƐ\n18, 19. Mɛni wɔbaanyɛ wɔfee kɛwula mfonirifeemɔŋ paradeiso lɛ?\n18 Yehowa ewo wɔhiɛ nyam; ehã wɔ hegbɛ akɛ wɔye wɔbua lɛ kɛwula mfonirifeemɔŋ paradeiso lɛ. Shi te wɔbaafee tɛŋŋ wɔfee nakai lɛ? Wɔbaanyɛ wɔfee nakai kɛ́ wɔshiɛ Maŋtsɛyeli lɛ he sane kpakpa lɛ kɛ ekãa, ni wɔfee mɛi krokomɛi kaselɔi. Be fɛɛ be ni wɔbaaye wɔbua mɔ ko ni ebatsɔ Nyɔŋmɔ tsulɔ lɛ, wɔmiilɛɛ mfonirifeemɔŋ paradeiso lɛ mli.—Yesaia 26:15; 54:2.\n19 Agbɛnɛ hu, wɔbaanyɛ wɔwula mfonirifeemɔŋ paradeiso lɛ kɛji wɔmia wɔhiɛ wɔjie Kristofoi asui akpo jogbaŋŋ fe bɔ ni wɔfeɔ amrɔ nɛɛ. Enɛ hãa mfonirifeemɔŋ paradeiso lɛ feɔ mɛi krokomɛi fɛo. Biblia mli nilee ni wɔyɔɔ lɛ, bɔ ni wɔbaa wɔjeŋ jogbaŋŋ lɛ, kɛ agbɛnɛ hu, toiŋjɔlɛ sɛɛ ni wɔtiuɔ lɛ, ji nɔ ni hãa mɛi nyaa asafo lɛ he ni amɛbɛŋkɛɔ Yehowa kɛ Yesu. Ni bei pii lɛ, amɛjwɛŋmɔ yaa wɔjeŋba lɛ nɔ waa po fe Biblia mli nilee ni wɔyɔɔ lɛ.\nBo hu obaanyɛ oye obua kɛlɛɛ mfonirifeemɔŋ paradeiso lɛ mli (Kwɛmɔ kuku 18, 19)\n20. Yɛ nɔ ni aŋma yɛ Abɛi 14:35 lɛ naa lɛ, mɛni esa akɛ wɔfee?\n20 Ŋmɛnɛ lɛ, kɛ́ Yehowa kɛ Yesu kwɛ bɔ ni wɔwula mfonirifeemɔŋ paradeiso lɛ fɛfɛo lɛ, amɛmii shɛɔ amɛhe waa! Kɛ́ wɔwula mfonirifeemɔŋ paradeiso lɛ, wɔmii shɛɔ wɔhe waa. Shi wɔnyɛŋ wɔkɛ miishɛɛ ni wɔnáa amrɔ nɛɛ ato miishɛɛ ni wɔbaaná wɔsɛɛ be ni wɔsaa shikpɔŋ lɛ nɔ koni ebatsɔ Paradeiso lɛ he kwraa! Be fɛɛ be lɛ, esa akɛ wɔkai wiemɔi ni yɔɔ Abɛi 14:35 lɛ, akɛ: “Tsulɔ nilelɔ lɛ, maŋtsɛ hiɛ sɔɔ lɛ.” Nyɛhãa wɔfea wɔhe nilelɔi, ni wɔgbo deŋme kɛwula mfonirifeemɔŋ paradeiso lɛ!\nNyɔŋmɔ “naneshi maaŋoo”: Nyɔŋmɔ “naneshi maaŋoo” lɛ ji shikpɔŋ lɛ. Bei komɛi lɛ, akɛtsuɔ nii kɛ́ aawie blema sɔlemɔwe ni yɔɔ Yerusalem lɛ hu he\nMfonirifeemɔŋ sɔlemɔwe: No ji gbɛjianɔ ni Yehowa eto koni wɔjá lɛ yɛ gbɛ ni sa ehiɛ nɔ\nMfonirifeemɔŋ paradeiso: No ji toiŋjɔlɛ ni nɔ bɛ ni Yehowa kɛduro ewebii lɛ


Yehowa Odasefoi Komɛi Kɛ Osɔfoi Ni Mli Efu Waa Wie Kɛ Naajɔlɛ—Akɛ Shwiili Ye Odase Yɛ Armenia\nAmɛye Anɔkwa Yɛ Kai Amli\nKANEMƆ YƐ Afrikaans Albania Amerika Mumuii Awiemɔ Amharic Arabic Armenia Azerbaijani Basque Bislama Blɔfo Boulou Catalan Cebuano Chichewa Chitonga Croatia Czech Denmark Dutch Estonia Ewe Faroese Fiji Finland Fon French Ga Galician Georgia Germany Gun Hebri Hela Hiligaynon Hungary Iban Iceland Iloko Indonesia Italia Japan Kinyarwanda Kirghiz Kongo Korea Lithuania Malagasy Malay Malayalam Malta Myanmar Nepali Norway Oromo Pangasinan Persia Poland Portuguese (Brazil) Romania Russia Sango Serbia (Roma) Serbian (Cyrillic) Shona Sidama Sinhala Slovak Slovenia Spania Swahili Sweden Tagalog Telugu Thailand Ukrain Valencian Vietnam Yoruba\nYehowa Odasefoi Komɛi Kɛ Osɔfoi Ni Mli Efu Waa Wie Kɛ Naajɔlɛ\nKpokpaa nɔkwɛlɔ ko ni sɔmɔɔ yɛ Armenia ni atsɛɔ lɛ Artur lɛ etee eyaasara Yehowa Odasefoi asafo ko. Ena akɛ amɛkɛ amɛhe wooo maŋ odaseyeli nitsumɔ lɛ fã ni akɛ Biblia kasemɔ woji shwieɔ shwiilii anɔ kɛyeɔ odase lɛ mli. Bɔ ni afee ni amɛwo Odasefoi ni yɔɔ jɛmɛ lɛ hewalɛ ni amɛkɛ amɛhe awo shiɛmɔ nitsumɔ lɛ fã nɛɛ mli lɛ, lɛ kɛ eŋa Anna kɛ odasefonyo kroko ni atsɛɔ lɛ Jirayr kɛ odaseyeli shwiili lɛ eko yama maŋ bibioo ko mli. Amɛhala he ko ni mɛi fɔɔ tsɔmɔ waa.\nOya nɔŋŋ ni mɛi ni hoɔ lɛ ajwɛŋmɔ ba woji lɛ anɔ ni amɛbɔi kɔlɔmɔ. Shi etsɛɛɛ ni shiteekɛwolɔi hu ajwɛŋmɔ ba nɔ. Osɔfoi enyɔ ba shwiili lɛ he, ni amɛteŋ mɔ kome biii nɔ ko kwraa ni etsi shwiili lɛ yisɛɛ etswa shi. Egba Artur hiɛ ma ni ehiŋmɛi glase lɛ yagbee shikpɔŋ. Artur, Anna, kɛ Jirayr bɔ mɔdɛŋ akɛ amɛbaajɔɔ nuu lɛ tsui he, shi ekpɛlɛɛɛ. Osɔfoi lɛ naanaa shwiili lɛ nɔ, ni woji lɛ fɛɛ gbɛ eshwa. Osɔfoi lɛ jɛ Odasefoi lɛ ni amɛwo amɛhe gbeyei, ni amɛshi amɛ.\nArtur, Anna, kɛ Jirayr tee polis steshɛŋ ni amɛya ripɔtu. Amɛtsɔɔ nɔ hewɔ ni amɛba jɛmɛ lɛ, ni no sɛɛ lɛ, amɛkɛ polisifoi babaoo kɛ mɛi krokomɛi ni tsuɔ nii yɛ jɛmɛ lɛ gba Biblia lɛ mli sane. No sɛɛ lɛ, akɛ Odasefoi etɛ lɛ tee polisi onukpa lɛ ɔfis lɛ. Shishijee lɛ, eetao ni ele bɔ ni sane lɛ ba lɛ ehã kɛkɛ. Shi be ni ena akɛ Artur je oblaŋ, shi be ni nuu lɛ gba lɛ ma lɛ, egbaaa lɛ eko lɛ, ekpa amɛ saji lɛ bimɔ ni ebi amɛ ni amɛgba lɛ Odasefoi lɛ ahemɔkɛyelii lɛ ahe sane moŋ. Enɛ hã amɛgba sane ŋmɛlɛtswai ejwɛ sɔŋŋ! Polisifonyo lɛ hiɛ sɔ nɔ ni enu lɛ aahu, ni ebó ekɛɛ: “Mɛɛ jamɔ nɛ! Masumɔ mabafata nyɛhe!”\nArtur kɛ Anna\nEnɔ jetsɛremɔ be ni Artur tee maŋ odaseyeli lɛ, nuu ko ni na nɔ ni osɔfoi lɛ fee lɛ ba eŋɔɔ. Nuu lɛ jie Artur yi waa akɛ enyɛ eye ehe nɔ ni efooo osɔfoi lɛ adaaŋ. Nuu lɛ kɛfata he akɛ nɔ ni osɔfoi lɛ fee lɛ ehã bulɛ ni eyɔɔ kɛhã amɛ lɛ etã.\nPolisi onukpa lɛ saa etsɛ Artur kɛba polis steshɛŋ lɛ ekoŋŋ. Shi nɔ najiaŋ ni ebaabi lɛ nɔ ni ba lɛ he sane lɛ, ebi lɛ saji babaoo ni kɔɔ Biblia lɛ he lɛ moŋ. Polisifoi enyɔ krokomɛi hu bafata amɛhe kɛgba sane lɛ.\nEnɔ jetsɛremɔ lɛ, Artur tee polisi onukpa lɛ ŋɔɔ ekoŋŋ ni eyajie wɔvidioi lɛ eko etsɔɔ lɛ. Polisi onukpa lɛ tsɛ polisifoi krokomɛi ni amɛ hu amɛbakwɛ vidio lɛ eko.\nJeŋba gbonyo ni osɔfoi lɛ jie lɛ kpo lɛ hã aye polisifoi babaoo odase klɛŋklɛŋ kwraa. Enɛ hã amɛná Yehowa Odasefoi ahe jwɛŋmɔ kpakpa.\nAmɛye Anɔkwa Yɛ Kai Amli Yehowa Odasefoi Aniiashikpamɔi\nJamɔ Je Mitsine


Kolosebii 3 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nSubaŋ momo lɛ kɛ subaŋ hee lɛ (1-17)\nNyɛgbea gbɔmɔtso lɛ henii lɛ (5)\nSuɔmɔ, kpãa ni feɔ mɛi ekome yɛ gbɛ ni eye emuu nɔ (14)\nŊaawoo kɛhã Kristofoi awekui (18-25)\n3 Shi kɛ́ atee nyɛ kɛ Kristo lɛ fɛɛ shi lɛ, nyɛyaa nɔ nyɛtaoa nibii ni yɔɔ ŋwɛi, he ni Kristo lɛ ta Nyɔŋmɔ ninejurɔ nɔ yɛ lɛ. 2 Nyɛyaa nɔ nyɛhãa nyɛjwɛŋmɔ ahia nibii ni yɔɔ ŋwɛi lɛ anɔ, jeee nibii ni yɔɔ shikpɔŋ lɛ nɔ lɛ anɔ. 3 Ejaakɛ nyɛgboi, ni aŋɔ nyɛwala atee kɛfata Kristo lɛ ní kɛ Nyɔŋmɔ efee ekome lɛ he. 4 Kɛ́ ajie Kristo lɛ, ni ji wɔwala lɛ, kpo lɛ, kɛkɛ lɛ abaajie nyɛ hu kpo afata ehe yɛ anunyam mli. 5 No hewɔ lɛ, nyɛgbea nyɛgbɔmɔtso lɛ henii ni yɔɔ shikpɔŋ lɛ nɔ lɛ, yɛ bɔlɛnamɔ jeŋba sha,* muji nii, bɔlɛnamɔ he akɔnɔ ní atiuɔ sɛɛ ní ayeee he nɔ, nɔ fɔŋ ní ashweɔ, kɛ amimyeli ni ji amagajamɔ lɛ, gbɛfaŋ. 6 Nibii nɛɛ ahewɔ lɛ, Nyɔŋmɔ mlifu lɛ miiba. 7 Nakai ji bɔ ni nyɛ hu kulɛ nyɛbaa nyɛjeŋ* yɛ nyɛtsutsu shihilɛ lɛ mli.* 8 Shi amrɔ nɛɛ, esa akɛ nyɛjie nibii nɛɛ fɛɛ yɛ nyɛhe nyɛshɛrɛ nyɛshwie: mlifu, mlila, efɔŋfeemɔ, wiemɔ fɔŋ, ní nyɛjie yakayaka wiemɔ kɛjɛ nyɛdaaŋ. 9 Nyɛkamalemalea nyɛhe. Nyɛjiea subaŋ* momo lɛ kɛ enifeemɔi lɛ yɛ nyɛhe, 10 ní nyɛwo subaŋ* hee lɛ ní atsɔɔ nilee krɔŋŋ nɔ ahãa efeɔ ehee daa yɛ mɔ ni bɔ lɛ lɛ henɔ lɛ naa lɛ, 11 he ni Helanyo loo Yudafonyo bɛ dɔŋŋ, ketiafoo loo foo bɛ dɔŋŋ, maŋsɛɛnyo, Skitenyo,* nyɔŋ, loo odehe ko hu bɛ dɔŋŋ lɛ; shi Kristo ji nibii fɛɛ ni eyɛ fɛɛ mli. 12 No hewɔ lɛ, akɛ mɛi ní Nyɔŋmɔ ehala amɛ, ní yɔɔ krɔŋkrɔŋ, ní asumɔɔ nyɛ lɛ, nyɛwoa musuŋtsɔlɛ kpele, mlihilɛ, heshibaa,* mlijɔlɛ, kɛ tsuishitoo. 13 Kɛ́ mɔ ko yɛ sane ko eshi mɔ kroko po lɛ, nyɛyaa nɔ nyɛnáa tsui nyɛhãhãa nyɛhe ní nyɛkɛfafaa nyɛhe tswaa. Bɔ ni Yehowa* kɛfa nyɛ tswaa lɛ, esa akɛ nyɛ hu nyɛfee nakai nɔŋŋ. 14 Shi enɛɛmɛi fɛɛ sɛɛ lɛ, nyɛwoa suɔmɔ tamɔ atade, ejaakɛ eji kpãa ni feɔ mɛi ekome yɛ gbɛ ni eye emuu nɔ. 15 Agbɛnɛ hu, nyɛhãa Kristo lɛ toiŋjɔlɛ lɛ ayea nɔ yɛ nyɛtsuii amli,* ejaakɛ atsɛ nyɛ yɛ gbɔmɔtso kome mli kɛba nakai toiŋjɔlɛ lɛ he. Ni nyɛfea nyɛhe mɛi ni le shidaa. 16 Nyɛhãa Kristo lɛ wiemɔ lɛ ahia nyɛmli babaoo yɛ hiɛshikamɔ fɛɛ mli. Nyɛyaa nɔ nyɛtsɔɔtsɔa nyɛhe nii ní nyɛwowoo nyɛhe hewalɛ* kɛ lalai, Nyɔŋmɔ yijiemɔ lalai, mumɔŋ lalai ní akɛ hiɛsɔɔ láa,* ni nyɛláa nyɛhãa Yehowa* yɛ nyɛtsuii amli. 17 Nɔ fɛɛ nɔ ni nyɛfeɔ yɛ wiemɔ loo nifeemɔ gbɛfaŋ lɛ, nyɛfea fɛɛ yɛ Nuŋtsɔ Yesu gbɛ́i mli, ni nyɛtsɔa enɔ nyɛdaa Nyɔŋmɔ, ni ji Tsɛ lɛ shi. 18 Nyɛ ŋamɛi lɛ, nyɛŋɔa nyɛhe nyɛwoa nyɛwumɛi ashishi, ejaakɛ no sa yɛ Nuŋtsɔ lɛ mli. 19 Nyɛ wumɛi lɛ, nyɛyaa nɔ nyɛsumɔa nyɛŋamɛi, ni nyɛmli akafua amɛ kɛ joomɔ.* 20 Nyɛ bii lɛ, nyɛboa nyɛfɔlɔi atoi yɛ nɔ fɛɛ nɔ mli, ejaakɛ enɛ sa Nuŋtsɔ lɛ hiɛ jogbaŋŋ. 21 Nyɛ tsɛmɛi lɛ, nyɛkawoa nyɛbii amli la,* koni amɛtsui akakumɔ.* 22 Nyɛ nyɔji lɛ, nyɛboa nyɛnuŋtsɔmɛi ni ji gbɔmɛi* lɛ atoi yɛ nɔ fɛɛ nɔ mli, jeee be ni amɛmiina nyɛ pɛ koni nyɛkɛsa gbɔmɛi ahiɛ kɛkɛ,* shi moŋ kɛ tsui krɔŋŋ, kɛ Yehowa* gbeyeishemɔ. 23 Nɔ fɛɛ nɔ ni nyɛfeɔ lɛ, nyɛkɛ nyɛsusuma muu fɛɛ* atsua tamɔ Yehowa* nyɛtsuɔ nyɛhãa, shi jeee gbɔmɛi, 24 ejaakɛ nyɛle akɛ Yehowa* dɛŋ nyɛbaaná gboshinii lɛ yɛ akɛ juromɔnɔ. Nyɛsɔmɔa Nuŋtsɔ lɛ, ni ji Kristo lɛ akɛ nyɔji. 25 Ekã shi faŋŋ akɛ mɔ ni feɔ efɔŋ lɛ, abaato lɛ najiaŋ yɛ efɔŋ ní efee lɛ he, ni hiɛiaŋkwɛmɔ ko bɛ mli.\n^ Aloo “kulɛ nyɛnyiɛɔ.”\n^ Aloo “be ni nyɛhiɔ shi yɛ nakai gbɛ nɔ lɛ.”\n^ Sht. ŋm., “gbɔmɔ.”\n^ “Skitenyo” tsɔɔ mɔ ko ní hiŋmɛi gbeleko.\n^ Aloo “akudɔa nyɛtsuii.”\n^ Aloo “nyɛwiewiee nyɛtsɔa nyɛhe.”\n^ Aloo “aláa yɛ gbɛ ni yɔɔ nyam nɔ.”\n^ Aloo “nyɛyi akawaa yɛ amɛnɔ.”\n^ Aloo “Nyɛkawoa nyɛbii amli fu; nyɛkawoa nyɛbii atsui la.”\n^ Aloo “amɛnijiaŋ akaje wui.”\n^ Sht. ŋm., “nyɛheloo gbɛfaŋ nuŋtsɔmɛi.”\n^ Sht. ŋm., “jeee kɛ hiɛiaŋhiɛiaŋ sɔɔmɔ akɛ gbɔmɛi ahiɛsalɔi.”\n^ Kwɛmɔ Wiemɔi Titrii Amligbalamɔ lɛ, “Susuma.”


Ani Mifee Klalo Akɛ Mafã Kɛshi Shĩa? | Saji Ni Oblahii Kɛ Oblayei Biɔ\nKANEMƆ YƐ Afrikaans Albania Amharic Arabic Arabic (Lebanon) Armenia Azerbaijani Baoule Belize Kriol Bislama Blɔfo Brazil Mumuii Awiemɔ Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Denmark Dutch Estonia Faroese Fiji Finland Fon French Ga Georgia Germany Gun Haitian Creole Hausa Hebri Hela Hiligaynon Hindi Hindi (Roman) Hmong (White) Hungary Iban Iceland Iloko Indonesia Isoko Italia Japan Kannada Kazakh Kazakh (Arabic) Kinyarwanda Kirghiz Kirundi Korea Kurdish Kurmanji (Caucasus) Kurdish Kurmanji (Cyrillic) Lingala Lithuania Macedonia Malay Malayalam Malta Mambwe-Lungu Mongolia Myanmar Ndebele (Zimbabwe) Nepali Norway Nzema Pangasinan Persia Poland Portugal (Portugal) Portuguese (Brazil) Romania Russia Serbia (Roma) Serbian (Cyrillic) Setswana Seychelles Creole Shona Sinhala Slovak Slovenia Spania Swahili Sweden Tagalog Tatar Telugu Thailand Turkey Twi Ukrain Urhobo Uzbek Uzbek (Roman) Vietnam Yoruba Zulu\nSusumɔ akɛ mɔ ko afã kɛshi shĩa lɛ baanyɛ afee miishɛɛ kɛ tsuifãa fɛɛ. Te obaafee tɛŋŋ ole akɛ ofee klalo akɛ obaashi shĩa ni okome oyahi he ko lɛ?\nPɛimɔ oyiŋtoi lɛ amli\nSusumɔ nɔ ni baajɛ mli aba lɛ he\nYiŋtoi babaoo yɛ ni obaanyɛ odamɔ nɔ ofã kɛshi shĩa—ekomɛi yɛ ni nilee bɛ mli. Akɛ nɔkwɛmɔnɔ lɛ, oblanyo ko ni atsɛɔ lɛ Mario lɛ wie akɛ, “Mikpɛ miyiŋ akɛ mafã kɛshi shĩa koni maye mihe kɛje sɔ̃i ni esa akɛ matsu he nii yɛ shĩa lɛ ahe.”\nEji anɔkwale akɛ, kɛ́ okome oyahi he kroko lɛ, obaaná heyeli fioo. Onya ni eye afii 18 lɛ wie akɛ: “Kɛ́ ofã kɛshi shĩa lɛ, bo diɛŋtsɛ obaahoo oniyenii, obaawo otsũ kɛ nibii krokomɛi ahe nyɔji—ejaakɛ ofɔlɔi bɛ jɛmɛ ni amɛbaawa bo!”\nSane lɛ nɔŋŋ ji akɛ: Esa akɛ ole nɔ hewɔ ni otaoɔ ofã kɛshi shĩa lɛ koni ole kɛji ofee klalo.\nYesu wie akɛ: “Nyɛteŋ namɔ ni kɛ́ eetao ema mɔɔ lɛ, klɛŋklɛŋ lɛ, etaŋ shi ni ebu naa ekwɛ kɛji eyɛ nii ni fa bɔ ni sa ni ekɛbaagbe naa lo?” (Luka 14:28) Te obaafee tɛŋŋ ‘obu naa okwɛ’ akɛ ehe miihia ni oshi shĩa lɛ? Okɛ saji ni nyiɛ sɛɛ nɛɛ apɛi omli.\nANI OBAANYƐ OHIƐ SHIKA JOGBAŊŊ?\nBiblia lɛ kɛɛ akɛ: “Shika buɔ mɔ he.”—Jajelɔ 7:12.\nAni ewa kɛhã bo akɛ okɛ shika baato?\nAni ofiteɔ shika waa?\nAni ofɔɔ shika faa?\nKɛ́ ohã sanebimɔi nɛɛ eko hetoo akɛ hɛɛ lɛ, no lɛ, kɛ́ ofã kɛshi shĩa lɛ, ebaafee naagba!\n“Minyɛmi nuu lɛ fã kɛshi shĩa be eye afii 19. Yɛ afi kome pɛ mli lɛ, shika fɛɛ ni ekɛto lɛ tã, bank lɛ he ekar lɛ yɛ edɛŋ ejaakɛ enyɛɛɛ ewo shika ni efa lɛ, ni nitsumɔhei ni faa shika lɛ hu kpa lɛ shika faa ejaakɛ amɛna akɛ eyeee anɔkwa, sɛɛ mli lɛ, ekpa fai koni ahã eba shĩa.”—Danielle.\nNɔ ni obaanyɛ ofee bianɛ: Bi ofɔlɔi ni amɛtsɔɔ bo shika ni amɛfiteɔ yɛ nyɔŋ kome mli. Mɛɛ nyɔji amɛwoɔ, ni mɛɛ gbɛ nɔ amɛtoɔ shika ni amɛnáa lɛ he gbɛjianɔ koni amɛnyɛ amɛwo nyɔji nɛɛ? Te amɛfeɔ tɛŋŋ amɛkɛ shika toɔ lɛ?\nSane lɛ nɔŋŋ ji akɛ: Kɛ́ okase bɔ ni ahiɛɔ shika jogbaŋŋ bianɛ be ni okɛ ofɔlɔi yɔɔ lɛ, ebaaye ebua bo koni wɔ sɛɛ kɛ́ oshi shĩa lɛ, onyɛ okpee shika he naagbai lɛ anaa.\nBiblia lɛ kɛɛ: “Mɔ fɛɛ mɔ baatere lɛ diɛŋtsɛ ejatsu.”—Galatiabii 6:5.\nAni oji mɔ ko ni tsiɔ be ewoɔ be mli?\nAni ofɔlɔi kaiɔ bo dani otsuɔ shĩa nitsumɔi?\nAni efɔɔ kaa akɛ oyeee be ni ofɔlɔi eto akɛ okɛba shĩa lɛ nɔ?\nKɛ́ ohã sanebimɔi nɛɛ eko hetoo akɛ hɛɛ lɛ, no lɛ, kɛ́ ofã kɛshi shĩa ni okome oyahi shi lɛ ebaawa waa akɛ obaatsu osɔ̃i ahe nii.\n“Kɛ́ okome oyɔɔ lɛ, nibii komɛi yɛ ni onyaŋ amɛfeemɔ he, shi esa akɛ otao be ni ofee. Mɔ ko ekɛŋ bo akɛ ofee nakai nibii lɛ, no hewɔ lɛ, ebaabi ni oto gbɛjianɔ koni onyɛ ofee.”—Jessica.\nNɔ ni obaanyɛ ofee bianɛ: Kɔ nyɔŋ kome ni otsu shĩa nitsumɔi babaoo ahe nii bɔ ni obaanyɛ. Akɛ nɔkwɛmɔnɔ lɛ, bo diɛŋtsɛ saamɔ shĩa lɛ, fɔ onibii ahe, yaaye jara, hoomɔ nii daa gbɛkɛ, ni osha nibii amli. Enɛ baahã ona shihilɛ ni okɛbaakpe kɛ́ ofã kɛshi shĩa.\nSane lɛ nɔŋŋ ji akɛ: Kɛ́ onyɛɔ otsuɔ osɔ̃i ahe nii lɛ, ebaaye ebua bo kɛ́ okome oyahi he ko.\nKɛ́ ofã kɛshi shĩa be ni osako ohe lɛ, obaafee tamɔ mɔ ko ni etu kɛjɛ ɛroplen mli ni ekaseko bɔ ni akɛ parachute tsuɔ nii ahãa\nANI OMLI FUƆ MRAMRA?\nBiblia lɛ kɛɛ: ‘Nyɛjiea nibii nɛɛ fɛɛ yɛ nyɛhe nyɛshwiea: mlifu, mlila, efɔŋfeemɔ, wiemɔ fɔŋ.’—Kolosebii 3:8.\nAni ewa kɛhã bo akɛ obaatse ohiɛ ohã mɛi?\nAni otsui shaa bo?\nAni oyeɔ otsui naa sane?\nKɛ́ ohã sanebimɔi nɛɛ eko hetoo akɛ hɛɛ lɛ, no lɛ, wɔ sɛɛ lɛ, ebaawa kɛhã bo akɛ okɛ mɔ ko loo ogbalashihilɛ mli hefatalɔ baahi tsũ mli.\n“Mɛi krokomɛi ni mikɛhi tsũ mli lɛ hã mina migbɔjɔmɔi lɛ. Mikase akɛ, akɛni kɛ́ mikɛ nɔnyɛɛ kpe lɛ mimli fuɔ hewɔ lɛ, mikpaaa gbɛ akɛ mɛi baaná mihe miishɛɛ. Esa akɛ makwɛ gbɛ ni hi ni matsɔ nɔ makpee nɔnyɛɛ ni mikɛkpeɔ lɛ naa.”—Helena.\nNɔ ni obaanyɛ ofee bianɛ: Okɛ ofɔlɔi kɛ onyɛmimɛi lɛ ahi shi jogbaŋŋ. Ejaakɛ, bɔ ni obaafee onii ohã bianɛ yɛ amɛtɔmɔi lɛ ahe lɛ baatsɔɔ bɔ ni obaafee onii ohã yɛ mɔ ni okɛbaahi shi wɔ sɛɛ lɛ tɔmɔi ahe.\nSane lɛ nɔŋŋ ji akɛ: Esaaa akɛ ofãa kɛshiɔ shĩa kɛsusumɔ akɛ ootao ojo osɔ̃i anaa foi—esa akɛ osaa ohe jogbaŋŋ dani oshi. Okɛ mɛi ni eye omanye yɛ shihilɛ ni tamɔ nakai mli lɛ agba sane? Bi amɛ ni amɛtsɔɔ bo nɔ ni kulɛ amɛbaafee loo nibii ni kulɛ amɛbaasumɔ akɛ amɛle ni amrɔ nɛɛ amɛná amɛle. Enɛ feemɔ yeɔ ebuaa waa kɛ́ obaakpɛ yiŋ ko ni he hiaa waa!\n“Oblahii kɛ oblayei babaoo susuɔ akɛ eyɛ mlɛo akɛ mɔ aŋkro baawo ehe nyɔji fɛɛ. Ewa akɛ obaaná he ko ni sa ni obaahi! Mɛi babaoo susuuu enɛ he, no hewɔ lɛ amɛkɛ oyaiyeli shĩɔ shĩa. . . kɛkɛ lɛ, amɛku amɛsɛɛ kɛtee shĩa ekoŋŋ.”—Dapo.\n“Kɛ́ oblanyo loo oblayoo ko to etsui shi ni ekɛ efɔlɔi hi shĩa lɛ, enáa hegbɛ ni ekaseɔ bɔ ni atsuɔ sɔ̃i komɛi ahe nii fiofio. Mɛi komɛi jeɔ shishi kɛ shĩa nitsumɔi pii atsumɔ, amɛwoɔ nyɔji komɛi, loo amɛhoɔ nii amɛhãa weku lɛ. Nibii bibii nɛɛ baaye abua bo koni kɛ́ ofã kɛshi shĩa lɛ, nibii aya lɛ jogbaŋŋ.”—Ashley.\nKɛmaje Mɔ Ko Kɛmaje Mɔ Ko Ani Mifee Klalo Akɛ Mafã Kɛshi Shĩa?


Yohane 1 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Yohane Ŋma 1:1-51\nWiemɔ lɛ batsɔ heloo (1-18)\nOdase ni Yohane Baptisilɔ lɛ ye (19-28)\nYesu, Nyɔŋmɔ Gwantɛŋbi lɛ (29-34)\nYesu klɛŋklɛŋ kaselɔi lɛ (35-42)\nFilipo kɛ Natanael (43-51)\n1 Shishijee lɛ mli lɛ Wiemɔ+ lɛ yɛ, ni Wiemɔ lɛ kɛ Nyɔŋmɔ yɔɔ,+ ni Wiemɔ lɛ nyɔŋmɔ ko ni.*+ 2 Mɔ nɛ kɛ Nyɔŋmɔ yɔɔ yɛ shishijee lɛ mli. 3 Nibii fɛɛ tsɔ enɔ kɛba shihilɛ mli,+ ni nɔ kome folo po bɛ ni jeee enɔ etsɔ kɛba shihilɛ mli. Nɔ ni eba shihilɛ mli 4 kɛtsɔ enɔ lɛ ji wala, ni wala lɛ ji gbɔmɛi ala lɛ.+ 5 Ni la lɛ miikpɛ yɛ duŋ lɛ mli,+ shi duŋ lɛ yeko enɔ. 6 Nuu ko ba, ni atsu lɛ akɛ Nyɔŋmɔ najiaŋdamɔlɔ; atsɛɔ lɛ Yohane.+ 7 Nuu nɛɛ ba akɛ odasefonyo, bɔ ni afee ni ebaye la lɛ he odase,+ koni mɛi srɔtoi fɛɛ atsɔ enɔ ahe aye. 8 Jeee lɛ ji nakai la lɛ,+ shi moŋ eba koni ebaye nakai la lɛ he odase. 9 No mli lɛ, anɔkwa la lɛ ni hãa gbɔmɛi srɔtoi fɛɛ la lɛ miihe aba je lɛ mli.+ 10 No mli lɛ, eyɛ je lɛ mli,+ ni je lɛ ba shihilɛ mli kɛtsɔ enɔ,+ shi je lɛ leee lɛ. 11 Eba lɛ diɛŋtsɛ emaŋ, shi lɛ diɛŋtsɛ emaŋbii lɛ hereee lɛ. 12 Shi mɛi fɛɛ ni here lɛ lɛ, ehã amɛ hegbɛ koni amɛtsɔmɔ Nyɔŋmɔ bii,+ ejaakɛ amɛheɔ egbɛ́i lɛ nɔ amɛyeɔ.*+ 13 Ni jeee lá loo heloo ko suɔmɔnaa, loo nuu ko suɔmɔnaa ajɛ afɔ amɛ, shi moŋ Nyɔŋmɔ mli ajɛ.+ 14 No hewɔ lɛ, Wiemɔ lɛ batsɔ heloo,+ ni ehi shi yɛ wɔteŋ, ni wɔna enunyam lɛ, anunyam ni tamɔ nɔ ni tsɛ ko kɛhãa ebi koome lɛ;+ ni Nyɔŋmɔ dromɔ kɛ anɔkwale eyi lɛ obɔ. 15 (Yohane ye ehe odase, hɛɛ, ebo ekɛɛ: “Mɔ nɛ ji mɔ ni miwie yɛ ehe akɛ, ‘Mɔ ni baa yɛ misɛɛ lɛ etsɔ mihiɛ, ejaakɛ eyɛ shihilɛ mli dani miba’ lɛ.”)+ 16 Akɛni dromɔ kɛ anɔkwale eyi lɛ obɔ hewɔ lɛ, wɔ fɛɛ wɔnáa dromɔ wɔshiɔ dromɔ nɔ. 17 Akɛni atsɔ Mose nɔ akɛ Mla lɛ hã hewɔ lɛ,+ dromɔ+ lɛ kɛ anɔkwale lɛ ba kɛtsɔ Yesu Kristo nɔ.+ 18 Gbɔmɔ ko enako Nyɔŋmɔ pɛŋ;+ Nyɔŋmɔ bi koome*+ ni yɔɔ Tsɛ lɛ masɛi* lɛ,+ lɛ etsɔɔ mɔ ni Tsɛ lɛ ji.+ 19 Odase ni Yohane ye be ni Yudafoi lɛ tsu osɔfoi kɛ Levibii kɛjɛ Yerusalem koni amɛbabi lɛ akɛ: “Namɔ ji bo?” lɛ nɛ.+ 20 Ni ejooo sanebimɔ lɛ naa foi, shi moŋ ewie faŋŋ ekɛɛ: “Jeee miji Kristo lɛ.” 21 Ni amɛbi lɛ akɛ: “Namɔ ji bo mɔ? Ani bo ji Elia?”+ Ehere nɔ akɛ: “Jeee mi ni.” “Ani bo ji Gbalɔ lɛ?”+ Ni ehã hetoo akɛ: “Dabi!” 22 No hewɔ lɛ, amɛkɛɛ lɛ akɛ: “Namɔ ji bo? Kɛɛmɔ wɔ koni wɔná hetoo wɔhã mɛi ni tsu wɔ lɛ. Mɛni okɛɔ yɛ bo diɛŋtsɛ ohe?” 23 Ekɛɛ: “Miji mɔ ni anuɔ egbee yɛ ŋa lɛ nɔ ni boɔ akɛ, ‘Nyɛfea Yehowa* gbɛ lɛ trɔmɔɔ,’+ tamɔ bɔ ni gbalɔ Yesaia kɛɛ lɛ.”+ 24 Mɛi ni atsu lɛ jɛ Farisifoi lɛ ateŋ. 25 No hewɔ lɛ, amɛbi lɛ akɛ: “No hewɔ lɛ, kɛjeee bo ji Kristo lɛ loo Elia loo Gbalɔ lɛ, mɛni hewɔ obaptisiɔ mɛi mɔ?” 26 Yohane hã amɛ hetoo akɛ: “Mi lɛ, mibaptisiɔ yɛ nu mli. Shi mɔ ko damɔ nyɛteŋ ni nyɛleee lɛ, 27 mɔ ni baa yɛ misɛɛ lɛ, misaaa mɔ ni fɛneɔ etokota naa kpãa.”+ 28 Nibii nɛɛ tee nɔ yɛ Betania, yɛ Yordan sɛɛ, he ni Yohane baptisiɔ yɛ lɛ.+ 29 Enɔ jetsɛremɔ lɛ, ena Yesu miiba eŋɔɔ ni ekɛɛ: “Naa, Nyɔŋmɔ Gwantɛŋbi+ ni wóɔ je lɛ he esha+ lɛ kɛyaa lɛ!+ 30 Mɔ nɛ ji mɔ ni miwie yɛ ehe akɛ: ‘Nuu ko miiba yɛ misɛɛ, ni etsɔ mihiɛ, ejaakɛ eyɛ shihilɛ mli dani miba’ lɛ.+ 31 Mi po mileee lɛ, shi yiŋtoo hewɔ ni miba koni mibabaptisi mɛi yɛ nu mli lɛ ji, koni ajie lɛ kpo atsɔɔ Israel.”+ 32 Yohane ye odase hu ekɛɛ: “Mina mumɔ lɛ miikpeleke shi tamɔ okpo kɛmiijɛ ŋwɛi, ni ebahi enɔ.+ 33 Mi po mileee lɛ, shi mɔ tuuntu ni tsu mi akɛ mibabaptisi yɛ nu mli lɛ kɛɛ mi akɛ: ‘Mɔ fɛɛ mɔ ni obaana akɛ mumɔ lɛ miikpeleke shi kɛmiiba enɔ, ni ehiɔ enɔ lɛ,+ mɔ nɛ ji mɔ ni baptisiɔ yɛ mumɔ krɔŋkrɔŋ mli lɛ.’+ 34 Ni mina, ni miye he odase akɛ mɔ nɛ ji Nyɔŋmɔ Bi lɛ.”+ 35 Enɔ jetsɛremɔ ekoŋŋ lɛ, Yohane kɛ ekaselɔi lɛ ateŋ mɛi enyɔ damɔ shi, 36 ni be ni Yesu nyiɛ kɛhoɔ lɛ, ekwɛ lɛ ni ekɛɛ: “Naa, Nyɔŋmɔ Gwantɛŋbi+ lɛ!” 37 Be ni kaselɔi enyɔ lɛ nu nɔ ni ewie lɛ, amɛnyiɛ Yesu sɛɛ. 38 Kɛkɛ ni Yesu tsɔ ehe ni ena akɛ amɛnyiɛ esɛɛ, ni ebi amɛ akɛ: “Mɛni nyɛtaoɔ?” Amɛbi lɛ akɛ: “Rabi (eshishi ji, “Tsɔɔlɔ”), nɛgbɛ oyɔɔ?” 39 Ekɛɛ amɛ akɛ: “Nyɛbaa, ni nyɛbaana.” No hewɔ lɛ, amɛtee ni amɛyana he ni eyɔɔ lɛ, ni amɛkɛ lɛ hi shi nakai gbi lɛ; no mli lɛ eshɛ aaafee ŋmɛlɛtswaa ni ji nyɔŋma* lɛ nɔ. 40 Mɛi enyɔ lɛ ni nu nɔ ni Yohane wie ni amɛnyiɛ Yesu sɛɛ lɛ ateŋ mɔ kome ji Andrea,+ Simon Petro nyɛmi nuu lɛ. 41 Eyana lɛ diɛŋtsɛ enyɛmi nuu Simon klɛŋklɛŋ, ni ekɛɛ lɛ akɛ: “Wɔna Mesia lɛ”+ (eshishi ji, “Kristo” lɛ), 42 ni enyiɛ ehiɛ kɛtee Yesu ŋɔɔ. Be ni Yesu kwɛ lɛ lɛ, ekɛɛ: “Bo ji Simon,+ Yohane binuu lɛ; abaatsɛ bo Kefa” (eshishi ji, “Petro”).+ 43 Enɔ jetsɛremɔ lɛ, no mli lɛ Yesu miitao eshi kɛya Galilea. Ni ena Filipo+ ni ekɛɛ lɛ akɛ: “Baatsɔ misɛɛnyiɛlɔ.” 44 Filipo jɛ Betsaida, Andrea kɛ Petro maŋ lɛ mli. 45 Filipo na Natanael+ ni ekɛɛ lɛ akɛ: “Wɔna mɔ ni Mose ŋma ehe sane yɛ Mla lɛ mli, ni Gbalɔi lɛ hu ŋma ehe sane lɛ: Yesu, Yosef+ binuu ni jɛ Nazaret lɛ.” 46 Shi Natanael kɛɛ lɛ akɛ: “Ani nɔ ko kpakpa ko baanyɛ ajɛ Nazaret?” Filipo kɛɛ lɛ akɛ: “Ba ni obakwɛ.” 47 Yesu na Natanael miiba eŋɔɔ ni ekɛɛ yɛ ehe akɛ: “Naa, Israelnyo ni ekã shi faŋŋ akɛ, lakamɔ ko bɛ emli.”+ 48 Natanael bi lɛ akɛ: “Te fee tɛŋŋ ole mi?” Yesu hã lɛ hetoo akɛ: “Dani Filipo tsɛ bo lɛ, be mli ni oyɔɔ agbami tso lɛ shishi lɛ, mina bo.” 49 Natanael here nɔ ekɛɛ: “Rabi, bo ji Nyɔŋmɔ Bi lɛ, bo ji Israel Maŋtsɛ lɛ.”+ 50 Yesu kɛɛ lɛ akɛ: “Akɛni mikɛɛ bo akɛ mina bo yɛ agbami tso lɛ shishi lɛ hewɔ ohe oye lɛ? Obaana nibii wuji fe enɛɛmɛi.” 51 Ni ekɛɛ lɛ akɛ: “Lɛɛlɛŋ, lɛɛlɛŋ, miikɛɛ nyɛ akɛ, nyɛbaana ni agbele ŋwɛi naa ni Nyɔŋmɔ bɔfoi lɛ miikwɔ ni amɛmiikpeleke shi kɛmiiba gbɔmɔ Bi lɛ ŋɔɔ.”+\n^ Loo “hiɛ Nyɔŋmɔ su.”\n^ Loo “ejaakɛ amɛjie hemɔkɛyeli kpo yɛ egbɛ́i lɛ mli.”\n^ Loo “bi koome ni Nyɔŋmɔ bɔ lɛ tɛ̃ɛ ni hiɛ Nyɔŋmɔ su lɛ.”\n^ Loo “ni kã Tsɛ lɛ miinaa.” Enɛ tsɔɔ akɛ eyɛ gbɛhe ni tsɔɔ akɛ adro lɛ babaoo.\n^ Ni ji, aaafee gbɛkɛnaashi ŋmɛji 4.


Akɛ Yesu Yahã Pontio Pilato | Yesu Wala Shihilɛ\nMATEO 27:1-11 MARKO 15:1 LUKA 22:66–23:3 YOHANE 18:28-35\nSANHEDRIN LƐ KOJO LƐ LEEBI\nYUDA ISKARIOT KA EHE SƐŊMƆ\nAKƐ YESU YAHÃ PILATO KONI EBU LƐ GBELE FƆ\nBe ni Petro kwa Yesu nɔ ni ji shii etɛ nɔ lɛ, no mli lɛ je miihe atsɛre. Sanhedrin lɛ ekojo Yesu yɛ gbɛ ni ejaaa nɔ, ni amɛgbɛlɛ mli. Sohaa leebi maŋkpa lɛ, amɛkpe ekoŋŋ, ekolɛ koni amɛkɛhã ana akɛ mla fĩɔ sane ni amɛye gbɛkɛ yɛ gbɛ ni ejaaa nɔ lɛ sɛɛ. Akɛ Yesu badamɔ amɛhiɛ.\nShi kome ekoŋŋ lɛ amɛfã lɛ akɛ: “Kɛ́ bo ji Kristo lɛ, kɛɛmɔ wɔ.” Yesu to he akɛ: “Kɛ́ mikɛɛ nyɛ po lɛ, nyɛheŋ nyɛyeŋ kɔkɔɔkɔ. Kɛfata he lɛ, kɛ́ mibi nyɛ sane lɛ, nyɛhãŋ hetoo.” Kɛ̃lɛ, Yesu kɛ ekãa hã amɛle akɛ, lɛ ji mɔ ni Daniel 7:13 lɛ wie ehe lɛ. Ekɛɛ akɛ: “Kɛjɛ be nɛɛ kɛyaa lɛ gbɔmɔ Bi lɛ baata Nyɔŋmɔ ninejurɔ ni yɔɔ hewalɛ lɛ nɔ.”—Luka 22:67-69; Mateo 26:63.\nAmɛbi lɛ ekoŋŋ akɛ: “Belɛ bo ji Nyɔŋmɔ Bi lɛ lo?” Yesu hã amɛ hetoo akɛ: “Nyɛ diɛŋtsɛ nyɛmiikɛɛ akɛ mi ni.” Yɛ amɛsusumɔ naa lɛ, nɔ ni Yesu wie lɛ tsɔɔ akɛ ebɔ musu ni esa gbele. Amɛbi akɛ: “Mɛni hewɔ wɔtaoɔ odase kroko dɔŋŋ?” (Luka 22:70, 71; Marko 14:64) No hewɔ lɛ, amɛfimɔ Yesu ni amɛkpala lɛ kɛtee Roma Amralo Pontio Pilato ŋɔɔ.\nEkolɛ Yuda Iskariot na ni akɛ Yesu miiya Pilato ŋɔɔ. Be ni Yuda yɔse akɛ abu Yesu gbele fɔ lɛ, egba enaa ni efee basaa fioo. Kɛ̃lɛ, nɔ najiaŋ ni ebaajɛ etsuiŋ eshwa ehe ni ekpale kɛba Nyɔŋmɔ ŋɔɔ lɛ, ekɛ jwiɛtɛi kukuji 30 lɛ ku sɛɛ yahã osɔfoi lɛ. Yuda kɛɛ osɔfoi tsiifoi lɛ akɛ: “Mifee esha akɛ mijie lá ni efeko efɔŋ ko mihã.” Shi akɛni amɛyitseiaŋ wala hewɔ lɛ, amɛkɛɛ lɛ akɛ: “Mɛni no kɔɔ yɛ wɔhe? Bo diɛŋtsɛ kwɛmɔ nɔ!”—Mateo 27:4.\nYuda shɛrɛ jwiɛtɛi kukuji 30 lɛ eshwie sɔlemɔwe lɛ, ni efite esane lɛ kwraa kɛtsɔ ehe ni eka akɛ ebaagbe lɛ nɔ. Be ni esɛŋ ehe lɛ, eeenyɛ efee akɛ tso nine ni efĩ kpãa lɛ yɛ he lɛ ku. Eyatswa tɛi ni yɔɔ jɔɔ mli gbɛ lɛ anɔ, ni emli gba.—Bɔfoi 1:17, 18.\nBe ni akɛ Yesu tee Pontio Pilato we lɛ, no mli je tsɛreko tsɔ. Shi Yudafoi ni kɛ lɛ tee lɛ boteee amralo lɛ we lɛ. Ejaakɛ amɛsusuɔ akɛ kɛ́ amɛkɛ Jeŋmajiaŋbii shãra yɛ nakai gbɛ nɔ lɛ, no baabule amɛ. No hãŋ amɛnyɛ amɛye Aboloo ni Akɛ Ma ni Eshako Feɔ lɛ Gbi Jurɔ niyenii lɛ eko yɛ klɛŋklɛŋ gbi lɛ nɔ. Gbijurɔyeli nɛɛ jeɔ shishi yɛ Nisan 15 lɛ nɔ, ni abuɔ akɛ efata Hehoo gbijurɔyeli lɛ he.\nPilato je kpo ebabi amɛ akɛ: “Mɛɛ sane nyɛkɛfɔ̃ɔ nuu nɛɛ nɔ?” Amɛhã lɛ hetoo akɛ: “Eji nuu nɛɛ jeee efɔŋfeelɔ kulɛ, wɔŋɔŋ lɛ wɔhãŋ bo.” Ekolɛ, Pilato nu he akɛ amɛkɛ sane miifi enɔ, no hewɔ lɛ ekɛɛ amɛ akɛ: “Nyɛ diɛŋtsɛ nyɛŋɔa lɛ ni nyɛyakojoa lɛ yɛ nyɛmla lɛ naa.” Yudafoi lɛ hã hetoo akɛ: “Mla eŋmɛɛɛ gbɛ akɛ wɔgbeɔ mɔ ko,” ni enɛ hã efee faŋŋ akɛ amɛto yiŋ akɛ agbe Yesu.—Yohane 18:29-31.\nAnɔkwa, kɛ́ amɛgbe Yesu yɛ Hehoo gbijurɔyeli lɛ nɔ lɛ, no baawo maŋ lɛŋ hirihiri. Ni kɛ̃lɛ, kɛ́ amɛhã Romabii lɛ damɔ maŋkwramɔŋ saji anɔ amɛgbe Yesu, ni ji nɔ ko ni Romabii lɛ yɔɔ hegbɛ akɛ amɛfeɔ lɛ, no hãŋ maŋbii lɛ abu Yudafoi nɛɛ akɛ amɛtɔ̃ mla.\nJamɔŋ hiɛnyiɛlɔi lɛ hãaa Pilato ale akɛ amɛbu Yesu gbele fɔ yɛ musubɔɔ hewɔ. Amɛsɔ̃ saji krokomɛi moŋ kɛfolɔ enaa akɛ: “Wɔna nuu nɛɛ ni  eefite wɔmaŋ lɛ jwɛŋmɔ,  eegu too ni awoɔ ahãa Kaisare lɛ, ni  ekɛɔ akɛ lɛ diɛŋtsɛ ji Kristo, maŋtsɛ ko.”—Luka 23:2.\nAkɛni Pilato ji Roma najiaŋdamɔlɔ hewɔ lɛ, esa akɛ ekwɛ sane ni akɛfɔ̃ Yesu nɔ akɛ ekɛɛ eji maŋtsɛ lɛ mli. No hewɔ lɛ, Pilato bote amralo we lɛ ekoŋŋ ni etsɛ Yesu kɛba ni ebi lɛ akɛ: “Ani bo ji Yudafoi lɛ a-Maŋtsɛ lɛ?” Yɛ gbɛ ko nɔ lɛ, eebi lɛ akɛ, ‘Ani ootsɛ ohe maŋtsɛ kɛmiite shi kɛmiiwo Kaisare ni okɛmiiku nɔyeli lɛ mla mli?’ Ekolɛ bɔ ni afee ni Yesu ale ehe saji abɔ ni Pilato enu lɛ, ebi lɛ akɛ: “Ani bo diɛŋtsɛ oyiŋ oto obiɔ enɛ nɛɛ, aloo mɛi komɛi egba bo mihe sane?”—Yohane 18:33, 34.\nPilato kwa efee tamɔ eleee Yesu he sane ko kwraa shi eesumɔ ni ele amrɔ nɛɛ, no hewɔ lɛ ehã hetoo akɛ: “Jeee Yudafonyo ji mi, aloo eko ji mi?” Ekɛfata he akɛ: “Bo diɛŋtsɛ omaŋ kɛ osɔfoi tsiifoi lɛ ŋɔ bo amɛhã mi. Mɛni ofee?”—Yohane 18:35.\nYesu ekaaa akɛ ebaajo sane ni he hiaa waa, ni kɔɔ maŋtsɛyeli he lɛ naa foi. Ekã shi faŋŋ akɛ bɔ ni ehã hetoo lɛ hã Amralo Pilato naa kpɛ ehe pam.\nLÁ SHIKPƆŊ LƐ\nOsɔfoi tsiifoi lɛ leee nɔ ni amɛkɛ jwiɛtɛi kukuji ni Yuda shɛrɛ shwie sɔlemɔwe lɛ baafee. Amɛkɛɛ akɛ: “Mla eŋmɛɛɛ gbɛ akɛ akɛwoɔ fotro krɔŋkrɔŋ lɛ mli, ejaakɛ lá shika ni.” No hewɔ lɛ, amɛkɛ shika lɛ yahé gbɛshɔ̃lɔ shikpɔŋ, koni afu gbɔi yɛ jɛmɛ. Abatsɛ jɛmɛ akɛ “Lá Shikpɔŋ.”—Mateo 27:6-8.\nMɛni hewɔ Sanhedrin lɛ naa kpe shi ekoŋŋ leebi lɛ?\nMɛɛ gbɛ nɔ Yuda tsɔ egbo? Ni mɛni akɛ jwiɛtɛi kukuji 30 lɛ fee?\nMɛɛ saji Yudafoi lɛ kɛfolɔ Yesu naa koni Pilato adamɔ nomɛi anɔ egbe lɛ?\nKɛmaje Mɔ Ko Kɛmaje Mɔ Ko Sanhedrin lɛ Kojo Lɛ, ni Akɛ Lɛ Yahã Pilato\njy yitso 127 bf. 290-291


Yesu Tsa Kpititsɛmɛ Nyɔngma (Luka 17) | Yesu Si Himi Ngɛ Zugba a Nɔ\nYESU TSA KPITITSƐMƐ NYƆNGMA\nBenɛ Sanhedrin bi ɔmɛ to kaa a maa gbe Yesu ɔ, e je kɛ ho Efraim nɛ ngɛ Yerusalem kasa nya a ya. E kɛ e kaseli ɔmɛ ya hi lejɛ ɔ bɔɔ, konɛ e he nyɛli ɔmɛ a nine ko su e nɔ. (Yohane 11:54) Se benɛ jeha 33 Hetsɔmi ɔ ngɛ sue ɔ, Yesu pee e juɛmi kaa e maa kpale kɛ ya Yerusalem, se e be lejɛ ɔ yae tɛɛ. E ma ya gu Samaria kɛ ya be ngɛ Galilea kpɔ ɔ mi loko e maa kpale kɛ ya Yerusalem. Enɛ ɔ ji nyagbe blɔ nɛ e maa hia loko e ma gbo.\nBenɛ Yesu ngɛ blɔ nɔ kɛ yaa nɛ e miɔ nɛ e maa su kɔpe ko mi ɔ, e na kpititsɛmɛ nyɔngma nɛ a daa si ngɛ he ko. Kpiti ji he womi nɔ hiɔ yaya nɛ ma nyɛ ma puɛ nɔ ko nine nguɛhi, loo e nane nguɛhi, loo e tue. (4 Mose 12:10-12) Mlaa a nɛ Mawu kɛ ha Israel bi ɔmɛ ɔ tsɔɔ kaa ke kpititsɛ ko na kaa nɔ ko ma e kasa nya a, e sa nɛ e kpa ngmlaa ke, “Ye he tsɔ we oo, ye he tsɔ we!” Jehanɛ se hu ɔ, e sɛ nɛ e ya nimli a kpɛti.—3 Mose 13:45, 46.\nJã nɛ kpititsɛmɛ nyɔngma amɛ pee. A hɛ́ mɛ kɛ sui Yesu he haa. Se a ya nɔ nɛ a kpa ngmlaa ke: “Yesu lee! Tsɔɔlɔ lee! Naa wɔ mɔbɔ oo, naa wɔ mɔbɔ!” Benɛ Yesu na mɛ ɔ, e de mɛ ke: “Nyɛɛ ya nɛ nyɛɛ ngɔ nyɛ he ya tsɔɔ osɔfo ɔmɛ.” (Luka 17:13, 14) Nɔ́ nɛ Yesu de mɛ ke a pee ɔ tsɔɔ kaa e ngɛ bu kɛ ha Mawu Mlaa a, ejakaa mlaa a tsɔɔ kaa ke kpititsɛ ko he tsɔ ɔ, e sa nɛ e ngɔ e he kɛ ya tsɔɔ osɔfo ɔmɛ, nɛ a hyɛ kaa hiɔ ɔ jɔ niinɛ lo. Ke osɔfo ɔmɛ ma nɔ mi kaa e he tsɔ niinɛ ɔ, lɛɛ e ma nyɛ maa hi nihi a kpɛti ekohu.—3 Mose 13:9-17.\nKpititsɛmɛ nɛ ɔmɛ he ye kaa Yesu ma nyɛ ma tsa mɛ. Enɛ ɔ he ɔ, benɛ hiɔ ɔ ji a he lolo po ɔ, a ma blɔ nɔ konɛ a ngɔ a he kɛ ya tsɔɔ osɔfo ɔmɛ. Benɛ a ngɛ blɔ ɔ nɔ kɛ yaa a, hemi kɛ yemi nɛ a ná ngɛ Yesu mi ɔ ha nɛ a ná tsami. A na kaa a he womi nɔ tsɔ, nɛ a ná he wami!\nKpititsɛmɛ nyɔngma a nɛ a tsa mɛ ɔ, a kpɛti nihi nɛɛ ho a wehi a mi ya. Se nɔ kake nɛ e ji Samaria no ɔ lɛɛ e yɛ́. Nyumu nɛ ɔ pee e juɛmi kaa e ma ya hla Yesu se blɔ. Mɛni he je? E suɔ nɛ e ma ya na Yesu si ngɛ nɔ́ nɛ e pee ha lɛ ɔ he. Enɛ ɔ he ɔ, e “je Mawu yi kɛ ngmlaa” ejakaa e yɔse kaa Mawu he wami nya nɛ a tsa lɛ ngɛ. (Luka 17:15) Benɛ e ya na Yesu ɔ, e kpla si ngɛ Yesu nane nya nɛ e na lɛ si.\nYesu bi nihi nɛ ngɛ lejɛ ɔ ke: “Pi nyumuhi nyɔngma nɛ i tsa a! Jije nɛɛ ɔmɛ ngɛ? Mɛni he je nɛ ma se no nɛ ɔ pɛ lɛ kpale e se kɛ ba na Mawu si ɔ?” Kɛkɛ nɛ Yesu de Samaria no ɔ ke: “Tee si nɛ o ya; o hemi kɛ yemi tsa mo.”—Luka 17:17-19.\nKpititsɛmɛ nyɔngma amɛ nɛ Yesu tsa a ji odase nɛ tsɔɔ kaa Yehowa Mawu piɛɛ Yesu he. Jehanɛ hu ɔ, pi tsami pɛ nɛ nyumu ɔ nɛ e ya na Yesu si ɔ ná, eko ɔ, e ma ná neneene wami hulɔ. E ngɛ mi kaa Yesu tsa we nihi ngɛ nyakpɛ blɔ nɔ ngɛ wa be nɛ ɔ mi kaa bɔ nɛ e pee blema a mohu lɛɛ, se ke wa ná hemi kɛ yemi ngɛ Yesu mi ɔ, wa ma nyɛ ma ná neneene wami. Anɛ wa jeɔ hɛsa kpo kaa bɔ nɛ Samaria no ɔ pee ɔ lo?\nJije Yesu ya hi konɛ e he nyɛli ɔmɛ a nine ko su e nɔ?\nMɛni he je nɛ kpititsɛmɛ nyɔngma amɛ da si ngɛ tsitsaa kɛ tsɛ Yesu ɔ, nɛ mɛni he je nɛ Yesu de mɛ ke a ngɔ a he kɛ ya tsɔɔ osɔfo ɔmɛ ɔ?\nMɛni wa ma nyɛ maa kase ngɛ Samaria no ɔ sane ɔ mi?


Bɔ ni Ooofee Oshɛje Mɔ ko ni Miiye Awerɛho lɛ Mii\nShɛjemɔ Mɛi ni Yeɔ Awerɛho lɛ Amii\nAni onaanyo ko suɔlɔ egbo ni onaaa bɔ ni obaafee oshɛje emii pɛŋ? Bei komɛi lɛ wɔleee nɔ ni wɔbaakɛɛ loo nɔ ni wɔbaafee—no hewɔ lɛ wɔfeee nɔ ko nɔ ko. Shi nibii komɛi yɛ ni wɔbaanyɛ wɔfee kɛye wɔbua.\nBei pii lɛ, nɔ ni nɔŋŋ ni he hiaa ji ní obaahi emasɛi, ni okɛɛ lɛ nɔ ko tamɔ, “Edɔ mi waa, kpoo onu.” Yɛ maji pii anɔ lɛ, fuamɔ ni obaafua mɔ lɛ loo enine mli ni obaamɔ kɛkɛ po hãa enuɔ he akɛ osusuɔ ehe. Kɛ́ mɔ ni agbo yɛ enɔ lɛ miitao ni ewie lɛ, bo lɛ toi jogbaŋŋ. Nɔ ni fe fɛɛ lɛ, obaanyɛ ofee nibii komɛi ni weku ni agbo yɛ amɛnɔ lɛ nyɛko afee lɛ ohã amɛ, tamɔ nihoomɔ, gbekɛbii lɛ akwɛmɔ, loo obaanyɛ oye obua kɛto yara lɛ he gbɛjianɔ kɛ́ amɛmiisumɔ. Nibii ni tamɔ enɛɛmɛi lɛ baaye abua mɛi ni agbo yɛ amɛnɔ lɛ kwraa fe wiemɔi ni ŋɔɔ ni obaawie.\nSɛɛ mli lɛ, obaanyɛ owie mɔ ni egbo lɛ he saji komɛi, tamɔ ekolɛ esui kpakpai komɛi loo nibii komɛi ni efee ni yɔɔ miishɛɛ lɛ ahe. Ekolɛ saji ni tamɔ nɛkɛ lɛ baahã mɔ ni agbo yɛ enɔ lɛ aŋmɔ po. Akɛ nɔkwɛmɔnɔ lɛ, yoo ko ni atsɛɔ lɛ Pam, ni ewu ni atsɛɔ lɛ Ian lɛ gbo afii ekpaa nɛ lɛ kɛɛ akɛ: “Bei komɛi lɛ mɛi kɛɔ mi nibii kpakpai ni Ian fee ehã amɛ ni milé po, ni enɛ hãa mináa miishɛɛ.”\nAkpa shi ana akɛ, kɛ́ agbo yɛ mɔ ko nɔ lɛ, amrɔ nɔŋŋ lɛ enanemɛi yeɔ amɛbua lɛ, shi be ni be shwieɔ mli lɛ, hiɛ kpaa enɔ. No hewɔ lɛ, kɛfee oti ni ma ohiɛ akɛ, kɛ́ agbo yɛ onaanyo ko nɔ lɛ, obaafɔ eshi bimɔ. * Mɛi ni agbo yɛ amɛnɔ lɛ ateŋ mɛi pii ahiɛ sɔɔ enɛ waa, ejaakɛ eyeɔ ebuaa amɛ ni amɛkpeɔ amɛwerɛhoyeli lɛ naa.\nSusumɔ yoo ko ni jɛ Japan ni atsɛɔ lɛ Kaori, ni hao waa be ni enyɛmi yoo nukpa gbo nyɔji 15 enumɔ yɛ emami gbele sɛɛ lɛ niiashikpamɔ lɛ he okwɛ. Miishɛɛ sane ji akɛ, enanemɛi lɛ tee nɔ amɛye amɛbua lɛ. Kaori naanyo ko ni atsɛɔ lɛ Ritsuko lɛ ye lɛ onukpa kwraa, shi yoo nɛɛ ŋɔ lɛ efee enaanyo. Kaori kɛɛ akɛ: “Yɛ anɔkwale mli lɛ, kulɛ minyaaa he. Ejaakɛ misumɔɔɔ ni mikɛ mɔ ko yeɔ mimami najiaŋ, ni misusuuu akɛ mɔ ko baanyɛ efee nibii ni mimami feɔ ehãa mi lɛ ehã mi. Shi bɔ ni Mama Ritsuko kɛ mi ye ehã lɛ hã naanyobɔɔ ni yɔɔ gbagbalii bakã mi kɛ lɛ teŋ. Daa otsi lɛ, mi kɛ lɛ feɔ ekome kɛyaa shiɛmɔ kɛ Kristofoi akpeei. Efɔ̃ɔ mi nine ni mi kɛ lɛ yanuɔ tii, ebahãa mi niyenii, ni eŋmalaa mi woji, ni ekɛ kaadi majeɔ mi. Nibii kpakpai ni Mama Ritsuko fee lɛ ná minɔ hewalɛ waa.”\nNí Kaori mami gbo nɛɛ, afii 12 eho, ni amrɔ nɛɛ, lɛ kɛ ewu fɛɛ kɛ amɛbe fɛɛ miishiɛ. Kaori kɛɛ akɛ: “Mama Ritsuko miiya nɔ eefee nibii kɛmiitsɔɔ akɛ esusuɔ mihe lolo. Be fɛɛ be ni maku misɛɛ maya shĩa lɛ, miyasaraa lɛ, ni ewoɔ mi hewalɛ waa, ni enɛ hãa mináa miishɛɛ.”\nMɔ kroko hu ni mɛi tee nɔ amɛye amɛbua lɛ be ni agbo yɛ enɔ lɛ ji Yehowa Odasefonyo ko ni yɔɔ Cyprus ni atsɛɔ lɛ Poli lɛ. Ewu ni atsɛɔ lɛ Sozos lɛ ji asafoŋ onukpa ko ni mli hi waa. Bei pii lɛ efɔ̃ɔ awusãi kɛ okulafoi nine kɛbaa amɛshĩa lɛ ni amɛkɛ amɛ gbaa sane ni amɛkɛ amɛyeɔ nii, ni enɛ ji nɔkwɛmɔnɔ ni sa waa. (Yakobo 1:27) Dɔlɛ sane ji akɛ, be ni Sozos ná afii 53 lɛ, ená aŋsɔ hela ko, ni egbo. Poli wie akɛ, “Miwu ni mikɛ lɛ ehi shi afii 33 lɛ gbo eshi mi.”\nTaomɔ gbɛi ni obaanyɛ otsɔ nɔ oye obua mɛi ni agbo yɛ amɛnɔ lɛ\nBe ni afu Sozos sɛɛ lɛ, Poli kɛ enakutsoŋbi ni eye afii 15 ni atsɛɔ lɛ Daniel lɛ fã kɛyahi Canada. Be ni amɛyɔɔ jɛmɛ lɛ, amɛkɛ Yehowa Odasefoi asafo ko bɔi bɔɔ. Poli wie akɛ, “Mɛi ni yɔɔ wɔsafo hee lɛ mli lɛ lé nɔ ni eba wɔnɔ kɛ naagbai ni wɔkɛkpeɔ. Shi no etsiii amɛnaa akɛ amɛbaabɛŋkɛ wɔ ni amɛwie nibii ni baashɛje wɔmii ni amɛye amɛbua wɔ. Yelikɛbuamɔ nɛɛ sa waa, titri lɛ yɛ nakai beiaŋ, ejaakɛ no mli lɛ mibinuu lɛ tsɛ he miihia lɛ waa! Asafoŋ onukpai lɛ fee nibii ni tsɔɔ akɛ amɛsusuɔ Daniel he waa diɛŋtsɛ. Amɛteŋ mɔ kome po bɔɔ mɔdɛŋ akɛ be fɛɛ be ni ekɛ enanemɛi baayajie amɛhiɛtserɛ loo amɛbaayatswa bɔɔl lɛ, ebaahã Daniel afata amɛhe.” Poli kɛ ebinuu Daniel fɛɛ miiya nɔ jogbaŋŋ ŋmɛnɛ.\nGbɛi srɔtoi pii yɛ ni wɔbaanyɛ wɔtsɔ nɔ wɔshɛje mɛi ni yeɔ awerɛho lɛ amii. Biblia lɛ hu shɛjeɔ wɔmii kɛtsɔ hiɛnɔkamɔ ni yɔɔ miishɛɛ ni ehãa wɔnáa kɛhã wɔsɛɛ lɛ nɔ.\n^ kk. 6 Mɛi komɛi po kadiɔ gbi ni mɔ lɛ gbo lɛ yɛ amɛkalanda nɔ koni no akai amɛ ni amɛshɛje mɛi ni agbo yɛ amɛ nɔ lɛ amii—yɛ gbi ni mɔ lɛ gbo lɛ nɔ loo yɛ nakai beiaŋ.\nAni hiɛnɔkamɔ ni Biblia lɛ kɛhãa lɛ ji anɔkwale?\nKɛmaje Mɔ Ko Kɛmaje Mɔ Ko Shɛjemɔ Mɛi ni Yeɔ Awerɛho lɛ Amii


Yesu Tsɔɔ Nii Kɛkɔ Nanetɔ̃tɔ̃mɔ, Eshaifaa, kɛ Hemɔkɛyeli He | Yesu Wala Shihilɛ\nKƐ́ MƆ KO TƆ̃TƆ MƆ KO NANE LƐ, EJI HIƐDƆƆ SANE\nOKƐ ESHA AFA NI OJIE HEMƆKƐYELI KPO\nYesu ‘fo Yordan’ kɛtee he ko ni atsɛɔ jɛmɛ Perea, ni ehi jɛmɛ be saŋŋ. (Yohane 10:40) Amrɔ nɛɛ, ewó ehiɛ ewo wuoyi kɛmiiya Yerusalem.\nJeee Yesu kome pɛ fãa gbɛ lɛ. Ekaselɔi lɛ kɛ “asafoku babaoo ko” ni amɛteŋ mɛi komɛi ji toohelɔi kɛ mɛi ni ale amɛ akɛ eshafeelɔi lɛ hu fata ehe. (Luka 14:25; 15:1) Farisifoi lɛ kɛ woloŋmalɔi ni wieɔ shiɔ nibii ni Yesu wieɔ loo efeɔ lɛ hu yɛ jɛmɛ. Be ni Yesu gba gwantɛŋ ni laaje, binuu ni laaje, kɛ nuu niiatsɛ kɛ Lazaro he nɔkwɛmɔnii lɛ, no mli lɛ amɛyɛ jɛmɛ, ni no hewɔ lɛ, amɛyɛ nibii babaoo ni sa akɛ amɛjwɛŋ nɔ.—Luka 15:2; 16:14.\nAkɛni ekolɛ Yesu hiɛ kpako wiemɔ ni Farisifoi lɛ kɛ woloŋmalɔi lɛ wie amɛshi lɛ kɛ ehe fɛo ni amɛye lɛ nɔ hewɔ lɛ, egbala ejwɛŋmɔ kɛtee ekaselɔi lɛ anɔ. Ewie saji komɛi ni ewie he momo yɛ Galilea lɛ ahe.\nAkɛ nɔkwɛmɔnɔ lɛ, Yesu wie akɛ: “Bɔ fɛɛ bɔ ni fee lɛ, nibii ni hãa mɛi anane tɔ̃tɔɔ baaba. Shi kpoo hã mɔ ni amɛbaatsɔ enɔ kɛba lɛ! . . . Nyɛhiɛ ahia nyɛhe nɔ. Kɛ́ onyɛmi fee esha ko lɛ, kã ehiɛ, ni kɛ́ etsake etsui lɛ, kɛfa lɛ. Kɛ́ efee esha eshi bo shii kpawo po yɛ gbi kome mli, ni eku esɛɛ eba oŋɔɔ shii kpawo ebakɛɛ akɛ, ‘Mitsake mitsui’ lɛ, esa akɛ okɛfa lɛ.” (Luka 17:1-4) Ekolɛ Yesu naagbee wiemɔ lɛ baahã Petro akai sane ko ni ebi ni kɔɔ eshai ni akɛaafa shii kpawo lɛ he lɛ.—Mateo 18:21.\nAni Yesu kaselɔi lɛ baanyɛ amɛkɛ nɔ ni ewieɔ lɛ atsu nii? Be ni amɛkɛɛ Yesu akɛ, “Fatamɔ wɔhemɔkɛyeli lɛ he ohã wɔ” lɛ, Yesu kɛɛ amɛ akɛ: “Kɛ́ nyɛyɛ hemɔkɛyeli ni dalɛ tamɔ sinapi wu lɛ, nyɛbaakɛɛ sikamino tso nɛɛ akɛ, ‘Fãa kɛ oshishifã ni oyatɛo ohe yɛ ŋshɔ lɛ mli!’ ni ebaabo nyɛ toi.” (Luka 17:5, 6) Anɔkwa, kɛ́ mɔ ko yɛ hemɔkɛyeli fioo ko po lɛ, ebaanyɛ efee nibii wuji.\nYesu tsɔɔ ebɔfoi lɛ nɔ hewɔ ni esa akɛ amɛba amɛhe shi hu, ekɛɛ amɛ akɛ: “Nyɛteŋ namɔ yɔɔ nyɔŋ ni kɛ tsina kɔi miihu loo eekwɛ kooloi, ni kɛ́ nyɔŋ lɛ jɛ ŋmɔ mli eba lɛ, ebaakɛɛ lɛ akɛ, ‘Ba biɛ mramra ni obata okpɔlɔ lɛ he oye nii’? Moŋ lɛ, ani ekɛŋ lɛ akɛ, ‘Saamɔ nɔ ko oto mi koni maye gbɛkɛ nɛɛ, ni owo atade hiɛhaanɔ ni osɔmɔ mi kɛyashi maye nii ni manu nii magbe naa, ni no sɛɛ lɛ, obaanyɛ oye nii ni onu nii’? Ani ebaada nyɔŋ lɛ shi akɛni efee nɔ ni afã lɛ lɛ? Mikpaaa shi. Nakai nɔŋŋ nyɛ hu, kɛ́ nyɛfee nibii fɛɛ ni afã nyɛ lɛ, nyɛkɛa akɛ: ‘Nyɔji ni he bɛ sɛɛnamɔ ko ji wɔ. Nɔ ni ji wɔgbɛnaa akɛ wɔtsuɔ lɛ, no pɛ wɔtsu nɛɛ.’”—Luka 17:7-10.\nEsa akɛ Nyɔŋmɔ tsuji fɛɛ ana akɛ ehe miihia ni akɛ nɔ ni Nyɔŋmɔ sumɔɔ aye klɛŋklɛŋ yɛ shihilɛ mli. Kɛfata he lɛ, esa akɛ amɛteŋ mɔ fɛɛ mɔ ana akɛ eji hegbɛ kpele ni ená akɛ eji Nyɔŋmɔ tsulɔ.\nEeenyɛ efee akɛ, enɛ sɛɛ nɔŋŋ lɛ, mɔ ko ni Maria kɛ Marta tsu lɛ Yesu ŋɔɔ lɛ kɛ shɛɛ bahã Yesu. Lazaro nyɛmimɛi yei ji Maria kɛ Marta, ni amɛyɛ Betania yɛ Yudea. Tsulɔ lɛ kɛɛ Yesu akɛ: “Nuŋtsɔ, naa! mɔ ni odɔɔ ehe lɛ he miiye.”—Yohane 11:1-3.\nEyɛ mli akɛ Yesu enu akɛ enaanyo Lazaro he miiye waa moŋ, shi ehãaa egba enaa fe nine. Moŋ lɛ, ekɛɛ akɛ: “Nɛkɛ hela nɛɛ jeee nɔ ni baayagbe naa yɛ gbele mli, shi moŋ koni akɛwo Nyɔŋmɔ hiɛ nyam, koni atsɔ no nɔ awo Nyɔŋmɔ Bi lɛ hu hiɛ nyam.” Eye gbii enyɔ kɛfata he yɛ he ni eyɔɔ lɛ, kɛkɛ ni no sɛɛ lɛ, ekɛɛ kaselɔi lɛ akɛ: “Nyɛhãa wɔyaa Yudea ekoŋŋ.” Kaselɔi lɛ kɛɛ lɛ akɛ: “Rabi, etsɛko tsɔ ni Yudeabii lɛ tao akɛ amɛtswia bo tɛi, ni ooya jɛmɛ ekoŋŋ lo?”—Yohane 11:4, 7, 8.\nYesu here nɔ akɛ: “Ani jeee ŋmɛlɛtswai nyɔŋma kɛ enyɔ yɔɔ jetsɛremɔ mli? Kɛji mɔ ko nyiɛ shwane lɛ, etɛɛɛ, ejaakɛ enaa je nɛɛ la lɛ. Shi kɛji mɔ ko nyiɛ nyɔɔŋ lɛ, etɛɔ, ejaakɛ la lɛ bɛ emli.” (Yohane 11:9, 10) Eeenyɛ efee akɛ, nɔ ni Yesu taoɔ atsɔɔ lɛ ji, be ni Nyɔŋmɔ eto akɛ ekɛtsu esɔɔmɔ nitsumɔ lɛ bako naagbee. Kɛyashi be lɛ baashɛ lɛ, esa akɛ Yesu kɛ be fioo ni eshwɛ lɛ atsu nii kɛmɔ shi.\nYesu kɛfata he akɛ: “Wɔnaanyo Lazaro ewɔ, shi miiya jɛmɛ ni mayatsĩɛ lɛ.” Akɛni kaselɔi lɛ susu akɛ Lazaro ewɔ diɛŋtsɛ ni no hewɔ lɛ ebaanyɛ ete shi hewɔ lɛ, amɛkɛɛ Yesu akɛ: “Nuŋtsɔ, kɛ́ wɔ ewɔɔ lɛ, ehe baawa lɛ.” Yesu kɛɛ amɛ faŋŋ akɛ: “Lazaro egbo . . . Shi nyɛhãa wɔyaa eŋɔɔ.”—Yohane 11:11-15.\nAkɛni Toma le akɛ abaanyɛ agbe Yesu yɛ Yudea, ni eesumɔ ni amɛye amɛbua Yesu hewɔ lɛ, ekɛɛ kaselɔi krokomɛi lɛ akɛ: “Nyɛhãa wɔ hu wɔyaa koni wɔkɛ lɛ ayagbo.”—Yohane 11:16.\nNɛgbɛ Yesu shiɛɔ yɛ?\nMɛɛ sane he Yesu wie ekoŋŋ? Mɛɛ nɔkwɛmɔnɔ ekɛtsɔɔ akɛ ehe miihia ni aba he shi?\nMɛɛ shɛɛ akɛbahã Yesu? Mɛni hewɔ Toma wie akɛ amɛya ni amɛkɛ Yesu ayagbo lɛ?\nKɛmaje Mɔ Ko Kɛmaje Mɔ Ko Be ni Eyaa Yudea lɛ, Etsɔɔ Nii yɛ Perea\njy yitso 89 bf. 210-211


Okɛ Ohiɛ Afɔ̃ Yesu Kristo, Wɔ-Hiɛnyiɛlɔ Lɛ Nɔ | Nikasemɔ\n“Mɔ kome ji nyɛ-Hiɛnyiɛlɔ, Kristo lɛ.”—MAT. 23:10.\nLALAI: 16, 14\nMɛɛ gbɛ nɔ Yehowa nyiɛ ewebii lɛ ahiɛ yɛ Yoshua beiaŋ?\nMɛni wɔkaseɔ yɛ gbɛ ni Kristo tsɔ nɔ enyiɛ blema Kristofoi lɛ ahiɛ lɛ mli?\nMɛni hewɔ wɔbaanyɛ wɔmu wɔfɔ̃ Kristo, mɔ ni nyiɛɔ asafo lɛ hiɛ ŋmɛnɛ lɛ nɔ?\n1, 2. Be ni Mose gbo lɛ, mɛɛ nitsumɔ wulu akɛwo Yoshua dɛŋ?\nYEHOWA kɛɛ Yoshua akɛ: “Mitsulɔ Mose egbo. Agbɛnɛ tee shi, foo Yordan lɛ, bo kɛ maŋ nɛɛ fɛɛ, ni nyɛya shikpɔŋ ni mikɛhãa amɛ, ni ji Israelbii lɛ nɔ.” (Yos. 1:1, 2) Yoshua kɛ nɔ ni miihe ashɛ afii 40 sɔmɔ akɛ Mose tsulɔ, no hewɔ lɛ, enɛ bafee tsakemɔ kpele diɛŋtsɛ kɛhã lɛ!\n2 Mose enyiɛ Israelbii lɛ ahiɛ afii pii, shi amrɔ nɛɛ Yehowa ehala Yoshua akɛ amɛhiɛnyiɛlɔ. Ani Israelbii lɛ baakpɛlɛ ni Yoshua anyiɛ amɛhiɛ? Eeenyɛ efee akɛ, Yoshua susu sanebimɔ nɛɛ he. (5 Mo. 34:8, 10-12) Biblia niiamlitaomɔ wolo ko wie yɛ ŋmalɛ ni yɔɔ Yoshua 1:1, 2 lɛ he akɛ: “Kɛjɛ blema aahu kɛbashi ŋmɛnɛ lɛ, be ni maŋ ko baanyɛ ekɛ naagbai kɛ oshãrai akpe waa ji, kɛ́ ená hiɛnyiɛlɔ hee.”\n3, 4. Mɛɛ gbɛ nɔ Nyɔŋmɔ jɔɔ Yoshua yɛ ehiɛ ni ekɛfɔ̃ enɔ lɛ hewɔ? Mɛɛ sane ekolɛ wɔbaabi wɔhe?\n3 Ekolɛ Yoshua ye etsui yɛ bɔ ni nibii baaya lɛ ahã lɛ he, ni wɔnyɛŋ wɔshwa lɛ. Shi ekɛ ehiɛ fɔ̃ Yehowa nɔ, ni ekɛ Yehowa gbɛtsɔɔmɔi lɛ tsu nii oya nɔŋŋ. (Yos. 1:9-11) Nyɔŋmɔ jɔɔ lɛ yɛ ehiɛ ni ekɛfɔ̃ enɔ lɛ hewɔ, ni etsɔ ŋwɛibɔfo ko nɔ etsɔɔ lɛ kɛ Israelbii lɛ gbɛ. Ŋwanejee ko bɛ he akɛ, ŋwɛibɔfo nɛɛ ji Wiemɔ lɛ, Nyɔŋmɔ Kromɔbi lɛ.—2 Mo. 23:20-23; Yoh. 1:1.\n4 Be ni Yoshua batsɔ Israelbii lɛ ahiɛnyiɛlɔ hee lɛ, ebafee tsakemɔ wulu kɛhã amɛ. Shi Yehowa yelikɛbuamɔ naa lɛ, amɛnyɛ amɛtsɔ mli. Ŋmɛnɛ hu lɛ, aafee tsakemɔi pii ni sa kadimɔ yɛ Yehowa asafo lɛ mli, ni ekolɛ kɛ́ wɔsusu tsakemɔi nɛɛ ahe lɛ, wɔbiɔ wɔhe akɛ, ‘Ani wɔbaanyɛ wɔmu wɔfɔ̃ Yesu, mɔ ni Yehowa ehala akɛ wɔ-Hiɛnyiɛlɔ lɛ nɔ?’ (Kanemɔ Mateo 23:10.) Kɛ́ wɔsusu tsakemɔi wuji ni afee yɛ Nyɔŋmɔ webii lɛ ateŋ yɛ blema, kɛ gbɛ ni Nyɔŋmɔ tsɔ nɔ enyiɛ ewebii lɛ ahiɛ be ni afeɔ tsakemɔi nɛɛ he lɛ, no baaye abua wɔ ni wɔhã sanebimɔ nɛɛ hetoo.\nNAMƆ NYIƐ NYƆŊMƆ WEBII LƐ AHIƐ KƐTEE SHIWOO SHIKPƆŊ LƐ NƆ?\n5. Mɛni ba be ni Yoshua yɔɔ Yeriko masɛi lɛ? (Kwɛmɔ mfoniri ni yɔɔ nikasemɔ lɛ shishijee lɛ.)\n5 Be ni Israelbii lɛ fo Yordan lɛ sɛɛ etsɛɛɛ lɛ, nɔ ko ni yɔɔ naakpɛɛ ba. Yoshua kɛ nuu ko ni egbala eklante ehiɛ yɛ edɛŋ lɛ kpe yɛ Yeriko masɛi. Ebi nuu lɛ akɛ: “Ani oyɛ wɔgbɛfaŋ, aloo oyɛ wɔhenyɛlɔi lɛ agbɛfaŋ?” Asomoaŋ lɛ, nuu lɛ, ŋwɛibɔfo ni, ni ehã Yoshua hetoo akɛ lɛ ji “Yehowa asraafoi lɛ anɔ onukpa,” ni efee klalo akɛ ebaafã Nyɔŋmɔ webii lɛ ahe. Enɛ hã Yoshua naa kpɛ ehe waa. (Kanemɔ Yoshua 5:13-15 kɛ shishigbɛ niŋmaa.) Be ni abɔɔ nibii komɛi ni tee nɔ be ni Israelbii lɛ efo Yordan lɛ sɛɛ lɛ he amaniɛ yɛ Biblia lɛ mli lɛ, awie he tamɔ nɔ ni Yehowa kɛ Yoshua wie tɛ̃ɛ. Shi ekã shi faŋŋ akɛ, ŋwɛibɔfo nɛɛ nɔ Yehowa tsɔ ekɛ Yoshua wie lɛ, ni etamɔ nɔ ni ŋwɛibɔfo nɛɛ nɔŋŋ nɔ Yehowa tsɔ ekɛ mɛi krokomɛi hu wie yɛ blema.—2 Mo. 3:2-4; Yos. 4:1, 15; 5:2, 9; Bɔf. 7:38; Gal. 3:19.\n6-8. (a) Mɛni hewɔ yɛ adesai ahiɛ lɛ, etamɔ nɔ ni nilee bɛ gbɛtsɔɔmɔi ni Yehowa kɛhã Yoshua lɛ amli? (b) Mɛni hãa wɔnaa akɛ nilee yɛ gbɛtsɔɔmɔi ni Yehowa kɛhã lɛ amli ni amɛba yɛ be naa lɛ? (Kwɛmɔ shishigbɛ niŋmaa lɛ hu.)\n6 Ŋwɛibɔfo lɛ tsɔɔ Yoshua nɔ tuuntu ni esa akɛ efee koni amɛnyɛ amɛye Yeriko nɔ kunim. Gbɛtsɔɔmɔi ni ekɛhã lɛ lɛ ekomɛi yɛ ni yɛ adesai ahiɛ lɛ, etamɔ nɔ ni nilee bɛ mli. Akɛ nɔkwɛmɔnɔ lɛ, ŋwɛibɔfo lɛ kɛɛ Yoshua akɛ efolɔ esraafoi lɛ fɛɛ ketia. Kɛ́ Yoshua folɔ esraafoi lɛ ketia lɛ, eyɛ faŋŋ akɛ gbii fioo baaho dani amɛbaanyɛ amɛya ta. Ani be nɛɛ ji be ni esa akɛ afolɔ hii kakalɔi nɛɛ ketia?—1 Mo. 34:24, 25; Yos. 5:2, 8.\n7 Ekolɛ be ni afolɔ asraafoi lɛ ketia lɛ, amɛsusu bɔ ni amɛbaafee amɛbu amɛwekui ahe kɛ́ amɛhenyɛlɔi lɛ batutua amɛ lɛ he. Shi be ni amɛyaanu lɛ, akɛɛ “aŋa Yeriko naa kpɛŋŋ yɛ Israelbii lɛ ahewɔ; mɔ ko mɔ ko ejeee kpo, ni mɔ ko mɔ ko baaa mli hu”! (Yos. 6:1) Ŋwanejee ko bɛ he akɛ, amaniɛbɔɔ nɛɛ hã hemɔkɛyeli ni amɛyɔɔ akɛ gbɛtsɔɔmɔ ni Nyɔŋmɔ kɛhã amɛ lɛ hi lɛ mli wa waa.\n8 Agbɛnɛ hu, ŋwɛibɔfo lɛ kɛɛ Yoshua akɛ Israelbii lɛ akatutua Yeriko. Moŋ lɛ, amɛnyiɛ kɛbɔle Yeriko maŋ lɛ shi kome daa gbi, aahu gbii ekpaa. Shi gbi ni ji kpawo lɛ nɔ lɛ, amɛnyiɛ kɛbɔle maŋ lɛ shii kpawo. Ekolɛ asraafoi lɛ ekomɛi nu he akɛ kɛ́ amɛfee nakai lɛ, amɛmiifite amɛbe kɛ amɛhewalɛ efolo. Shi Yehowa, ni ji Israelbii lɛ a-Hiɛnyiɛlɔ ni amɛkɛ amɛhiŋmɛii enaaa lɛ lɛ, le nɔ tuuntu ni efeɔ lɛ. Be ni amɛkɛ egbɛtsɔɔmɔ lɛ tsu nii lɛ, amɛnyɛ amɛkpãtã Yeriko maŋ lɛ hiɛ ní amɛkɛ Yeriko asraafoi lɛ wuuu ta. Agbɛnɛ hu, be ni amɛna yibii kpakpai ni gbɛtsɔɔmɔ nɛɛ ewo lɛ, ehã amɛhemɔkɛyeli lɛ mli wa.—Yos. 6:2-5; Heb. 11:30. *\n9. Mɛni hewɔ esa akɛ wɔkɛ gbɛtsɔɔmɔi ni Yehowa asafo lɛ kɛhãa wɔ lɛ atsu nii? Okɛ enɛ he nɔkwɛmɔnɔ ahã.\n9 Mɛni wɔkaseɔ yɛ sane nɛɛ mli? Ekolɛ jeee be fɛɛ be wɔbaanu tsakemɔi ni Yehowa asafo lɛ feɔ lɛ ashishi. Akɛ nɔkwɛmɔnɔ lɛ, be ni awo wɔ hewalɛ ni wɔkɛ foŋ kɛ tablɛti kɛ amɛhenɔi lɛ atsu nii kɛfee aŋkro nikasemɔ, ni agbɛnɛ hu wɔkɛtsu nii yɛ shiɛmɔ nitsumɔ lɛ mli kɛ asafoŋ kpeei ashishi lɛ, ekolɛ wɔhiɛ fee wɔ yaa fioo. Shi amrɔ nɛɛ ekolɛ wɔna sɛɛnamɔi ni yɔɔ he akɛ wɔkɛ nibii nɛɛ baatsu nii kɛ́ nakai feemɔ yɛ wɔhewalɛ mli. Kɛ́ wɔna nibii kpakpai ni jɛɔ tsakemɔi ni afeɔ lɛ amli kɛbaa lɛ, ehãa wɔhemɔkɛyeli lɛ kɛ ekomefeemɔ ni yɔɔ wɔ kɛ wɔnyɛmimɛi lɛ ateŋ lɛ mli waa.\nGBƐ NI KRISTO TSƆ NƆ ENYIƐ BLEMA KRISTOFOI LƐ AHIƐ\n10. Namɔ hɔ kpee ni sa kadimɔ ni gbɛtsɔɔmɔ kuu lɛ fee yɛ Yerusalem lɛ sɛɛ?\n10 Be ni Kornelio ebatsɔ Kristofonyo lɛ sɛɛ aaafee afii 13 lɛ, Kristofoi ni ji Yudafoi lɛ ateŋ mɛi komɛi ma nɔ mi loloolo akɛ ketiafoo he miihia. (Bɔf. 15:1, 2) Enɛ kɛ naataamɔ ba nyɛmimɛi lɛ ateŋ yɛ Antiokia. No hewɔ lɛ, ato gbɛjianɔ koni Paulo aya Yerusalem ni ekɛ sane nɛɛ ayafɔ̃ gbɛtsɔɔmɔ kuu lɛ hiɛ. Shi namɔ hɔ tsumɔ nɛɛ ni atsu Paulo lɛ sɛɛ? Paulo wie akɛ: “Mikwɔ kɛtee yɛ kpojiemɔ ko hewɔ.” Ekã shi faŋŋ akɛ, Kristo ji mɔ ni kudɔ nibii koni gbɛtsɔɔmɔ kuu lɛ atsu sane lɛ he nii.—Gal. 2:1-3.\nKristo tsɔɔ blema Kristofoi lɛ gbɛ (Kwɛmɔ kuku 10, 11)\n11. (a) Mɛni Kristofoi ni ji Yudafoi lɛ ateŋ mɛi komɛi tee nɔ amɛwie yɛ ketiafoo sane lɛ he? (b) Mɛni Paulo fee kɛtsɔɔ akɛ efiɔ onukpai ni yɔɔ Yerusalem lɛ asɛɛ? (Kwɛmɔ shishigbɛ niŋmaa lɛ hu.)\n11 Kristo tsɔɔ gbɛtsɔɔmɔ kuu lɛ gbɛ ni amɛhã efee faŋŋ akɛ ehe ehiaaa ni afolɔɔ Kristofoi ni jeee Yudafoi lɛ ketia. (Bɔf. 15:19, 20) Shi loloolo lɛ, Kristofoi ni ji Yudafoi lɛ tee nɔ amɛfolɔ amɛbii ketia, ni enɛ tee nɔ afii pii. Be ni onukpai ni yɔɔ Yerusalem lɛ nu ni mɛi miikɛɛ akɛ Paulo yeee Mose Mla lɛ nɔ lɛ, amɛhã lɛ gbɛtsɔɔmɔ ko ni eeenyɛ efee akɛ ehã ehiɛ fee lɛ yaa. * (Bɔf. 21:20-26) Amɛkɛɛ lɛ akɛ eŋɔ hii ejwɛ efata ehe kɛya sɔlemɔ shĩa lɛ koni mɛi ana akɛ ‘eyeɔ Mla lɛ nɔ.’ Kulɛ, Paulo baanyɛ akɛɛ akɛ: ‘Bɛ enɛ lɛ, jwɛŋmɔ bɛ mli? Mɛni hewɔ esa akɛ mafee nɔ ko tamɔ nakai? Naagba lɛ jɛ Kristofoi ni ji Yudafoi lɛ ni nuuu ketiafoo sane lɛ shishi lɛ.’ Shi Paulo na akɛ onukpai lɛ miitao ni ekomefeemɔ ahi Kristofoi lɛ fɛɛ ateŋ. No hewɔ lɛ, eba ehe shi ni ebo gbɛtsɔɔmɔ ni amɛkɛhã lɛ lɛ toi. Shi ekolɛ, wɔbaabi akɛ, ‘Mɛni hewɔ kwraa Yesu ŋmɛ gbɛ ni ketiafoo sane lɛ tee nɔ efee naagba be kplaŋŋ, eyɛ mli akɛ egbele lɛ kɛ Mose Mla lɛ ba naagbee?’—Kol. 2:13, 14.\n12. Mɛni eeenyɛ efee akɛ, no hewɔ Kristo ŋmɛ gbɛ ni be kplaŋŋ ho dani etsu ketiafoo sane lɛ he nii egbe naa lɛ?\n12 Kɛ́ afee tsakemɔ yɛ bɔ ni wɔnuɔ Biblia mli sane ko shishi lɛ mli lɛ, eheɔ be dani mɛi komɛi nuɔ shishi. Ehe be dani Kristofoi ni ji Yudafoi lɛ nu shishi akɛ amɛbɛ Mla lɛ shishi dɔŋŋ. (Yoh. 16:12) Ebawa kɛhã amɛteŋ mɛi komɛi akɛ amɛbaakpɛlɛ nɔ akɛ, Nyɔŋmɔ ebuuu ketiafoo akɛ eji wekukpaa krɛdɛɛ ni yɔɔ lɛ kɛ ewebii lɛ ateŋ lɛ he okadi dɔŋŋ. (1 Mo. 17:9-12) Amɛteŋ mɛi komɛi hu she gbeyei akɛ kɛ́ amɛhã esoro amɛ yɛ Yudafoi krokomɛi lɛ ahe lɛ, abaawa amɛ yi. (Gal. 6:12) Shi sɛɛ mli lɛ, Kristo tsɔ woji ni mumɔ krɔŋkrɔŋ lɛ tsirɛ Paulo ni eŋmala lɛ anɔ ekɛ gbɛtsɔɔmɔi ni sa hã yɛ sane nɛɛ he.—Rom. 2:28, 29; Gal. 3:23-25.\nKRISTO KÃ HE EETSƆƆ ASAFO LƐ GBƐ\n13. Mɛni baaye abua wɔ ni wɔba wɔhe shi wɔhã Kristo, wɔ-Hiɛnyiɛlɔ lɛ?\n13 Kɛ́ asafo lɛ fee tsakemɔ ko shi wɔnuuu shishi jogbaŋŋ lɛ, esa akɛ wɔsusu bɔ ni Kristo, wɔ-Hiɛnyiɛlɔ lɛ, tsɔɔ Nyɔŋmɔ webii ni hi shi yɛ blema lɛ gbɛ ehã lɛ he. Yɛ Yoshua beiaŋ kɛ bɔfoi lɛ abeiaŋ fɛɛ lɛ, Kristo hã Nyɔŋmɔ webii lɛ gbɛtsɔɔmɔi kpakpai, ni enɛ bu Nyɔŋmɔ webii lɛ ahe, ni ehã amɛhemɔkɛyeli lɛ kɛ ekomefeemɔ ni yɔɔ amɛteŋ lɛ mli wa waa.—Heb. 13:8.\n14-16. Mɛɛ gbɛ nɔ gbɛtsɔɔmɔi ni “nyɔŋ anɔkwafo kɛ hiɛshikalɔ lɛ” kɛhãa wɔ lɛ hãa wɔnaa akɛ Kristo miisumɔ ni eye ebua wɔ ni wɔhemɔkɛyeli lɛ mli awa?\n14 Ŋmɛnɛ lɛ, “nyɔŋ anɔkwafo kɛ hiɛshikalɔ lɛ” hãa wɔ gbɛtsɔɔmɔi yɛ be ni sa mli, ni enɛ hãa wɔnaa faŋŋ akɛ, Yesu sumɔɔ wɔsane waa. (Mat. 24:45) Nyɛmi nuu ko ni atsɛɔ lɛ Marc, ni yɔɔ bii ejwɛ lɛ wie akɛ: “Satan ejie ehiɛ eka wekui koni etsɔ no nɔ ejwa asafo lɛ. No hewɔ awoɔ wɔ hewalɛ ni wɔfee weku jamɔ daa otsi lɛ. Etamɔ nɔ ni aakɛɛ wekuyitsei akɛ, ‘Nyɛbua nyɛwekui lɛ ahe!’”\n15 Kɛ́ wɔkɔ sane sɛɛ ni wɔna akɛ Kristo miitsɔɔ wɔ gbɛ lɛ, no hãa wɔnaa akɛ eesumɔ ni eye ebua wɔ ni wɔhemɔkɛyeli lɛ mli awa. Nyɛmi nuu asafoŋ onukpa ko ni atsɛɔ lɛ Patrick lɛ wie akɛ: “Be ni akɛ gbɛtsɔɔmɔ ba akɛ yɛ otsi lɛ naagbee lɛ, wɔkpe yɛ kui bibii amli kɛya shiɛmɔ lɛ, eyaŋɔɔɔ mɛi komɛi anaa.” Shi ekɛfata he akɛ gbɛtsɔɔmɔ nɛɛ hãa wɔnaa akɛ Yesu susuɔ mɛi fɛɛ ni yɔɔ asafo lɛ mli lɛ ahe. Akɛ nɔkwɛmɔnɔ lɛ, gbɛjianɔtoo hee nɛɛ hewɔ lɛ, nyɛmimɛi ni hiɛ gboɔ loo amɛfɔɔɔ shiɛmɔyaa lɛ ena akɛ asusuɔ amɛhe ni amɛhe yɛ sɛɛnamɔ, ni enɛ ewo amɛ hewalɛ ni amɛkɛ amɛhe awo shiɛmɔ nitsumɔ lɛ mli waa.\n16 Agbɛnɛ hu, gbɛtsɔɔmɔi ni Kristo kɛhãa wɔ lɛ yeɔ ebuaa wɔ ni wɔkɛ wɔjwɛŋmɔ maa shiɛmɔ nitsumɔ lɛ, ni ji nitsumɔ ni he miihia fe fɛɛ yɛ shikpɔŋ lɛ nɔ ŋmɛnɛ lɛ nɔ. (Kanemɔ Marko 13:10.) Nyɛminuu André, ni batsɔ asafoŋ onukpa etsɛko tsɔ lɛ bɔɔ mɔdɛŋ akɛ ekɛ gbɛtsɔɔmɔi hei fɛɛ ni asafo lɛ kɛhãa lɛ baatsu nii. André wie akɛ: “Bɔ ni agbɔ mɛi abɔ ni tsuɔ nii yɛ nitsumɔhe niji srɔtoi lɛ amli lɛ anɔ lɛ hãa wɔnaa akɛ be ni eshwɛ lɛ faaa dɔŋŋ, ni no hewɔ lɛ, esa akɛ wɔkɛ wɔhewalɛ fɛɛ atsu shiɛmɔ nitsumɔ lɛ.”\nFI GBƐTSƆƆMƆI FƐƐ NI KRISTO KƐHÃA WƆ LƐ ASƐƐ\n17, 18. Mɛni hewɔ esa akɛ wɔhe be kɛsusu bɔ ni wɔná tsakemɔi ni afee nyɛsɛɛ nɛɛ ahe sɛɛ wɔhã lɛ he?\n17 Gbɛtsɔɔmɔi ni Yesu Kristo, wɔ-Maŋtsɛ lɛ, kɛhãa wɔ lɛ baaye abua wɔ ŋmɛnɛ kɛ daa. No hewɔ lɛ, nyɛhãa wɔkɛ wɔjwɛŋmɔ amaa bɔ ni wɔná tsakemɔi ni afee yɛ asafo lɛ mli nyɛsɛɛ nɛɛ ahe sɛɛ wɔhã lɛ nɔ. Akɛ nɔkwɛmɔnɔ lɛ, nyɛsɛɛ nɛɛ afee tsakemɔi yɛ bɔ ni ato asafoŋ kpeei lɛ ahe gbɛjianɔ ahã kɛ bɔ ni wɔtsuɔ shiɛmɔ nitsumɔ lɛ wɔhãa lɛ mli. Nyɛbaanyɛ nyɛsusu bɔ ni nyɛná tsakemɔi nɛɛ ahe sɛɛ lɛ he yɛ nyɛweku jamɔ lɛ mli.\nAni ooye oobua oweku lɛ kɛ nyɛmimɛi krokomɛi koni amɛkɛ Yehowa asafo lɛ anyiɛ? (Kwɛmɔ kuku 17, 18)\n18 Kɛ́ wɔhã ehi wɔjwɛŋmɔ mli be fɛɛ be akɛ, tsakemɔi ni afeɔ yɛ Yehowa asafo lɛ mli lɛ kɛ jɔɔmɔi pii baa lɛ, ewaŋ kɛhãŋ wɔ akɛ wɔbaafi tsakemɔi nɛɛ asɛɛ ni wɔná amɛhe miishɛɛ. Akɛ nɔkwɛmɔnɔ lɛ, akɛni amrɔ nɛɛ wɔkɛ foŋ kɛ tablɛti kɛ amɛhenɔi lɛ miitsu nii waa hewɔ lɛ, asafo lɛ fiteee shika pii yɛ woji akalamɔ he tamɔ tsutsu ko. Enɛ hewɔ lɛ, asafo lɛ enyɛ ekɛ shika pii ewo shiɛmɔ nitsumɔ lɛ mli koni mɛi babaoo anu sane kpakpa lɛ. Ani obaanyɛ odaunlodi asafo lɛ woji kɛ nibii krokomɛi ofata nɔ ni oyɔɔ momo lɛ ahe ni okɛtsu nii? Kɛ́ ofee nakai lɛ, no baatsɔɔ akɛ oofi Kristo sɛɛ, ejaakɛ lɛ hu eesumɔ ni abaa shika kɛ nibii krokomɛi ni asafo lɛ yɔɔ lɛ ayi.\n19. Mɛni hewɔ esa akɛ wɔfi gbɛtsɔɔmɔi ni Kristo kɛhãa wɔ lɛ asɛɛ?\n19 Kɛ́ wɔfi gbɛtsɔɔmɔi ni Kristo kɛhãa wɔ lɛ asɛɛ kɛ wɔtsui fɛɛ lɛ, ewajeɔ nyɛmimɛi krokomɛi ni ehãa ekomefeemɔ ni yɔɔ wɔteŋ lɛ mli waa. André wie yɛ tsakemɔ ni afee yɛ mɛi abɔ ni sɔmɔɔ yɛ Betel lɛ he lɛ he akɛ: “Bɔ ni Betelbii ni atsake amɛnitsumɔ lɛ kɛ miishɛɛ emɔ nitsumɔi hei ni ahã amɛ lɛ amli lɛ ehã mibu amɛ waa, ni ehã hemɔkɛyeli ni miyɔɔ akɛ Kristo ni tsɔɔ asafo nɛɛ gbɛ lɛ mli ewa. Bɔ ni amɛkɛ miishɛɛ tsuɔ nitsumɔ fɛɛ nitsumɔ ni akɛhãa amɛ lɛ tsɔɔ akɛ amɛkɛ Yehowa shwiili lɛ nyiɛ waa.”\nNÁ HEMƆKƐYELI NI OKƐ OHIƐ AFƆ̃ WƆHIƐNYIƐLƆ LƐ NƆ\n20, 21. (a) Mɛni hewɔ esa akɛ wɔkɛ wɔhiɛ afɔ̃ Kristo, wɔ-Hiɛnyiɛlɔ lɛ, nɔ? (b) Mɛɛ sanebimɔ abaahã hetoo yɛ nikasemɔ ni nyiɛ sɛɛ lɛ mli?\n20 Etsɛŋ Yesu Kristo, mɔ ni Nyɔŋmɔ ehala akɛ wɔ-Hiɛnyiɛlɔ lɛ, ‘baagbe ekunimyeli lɛ naa’ ni ‘ebaatsu nibii ni yɔɔ naakpɛɛ.’ (Kpo. 6:2; Lala 45:4) Shi dani nakai be lɛ baashɛ lɛ, eesaa wɔ koni wɔnyɛ wɔhi jeŋ hee lɛ mli ni wɔtsu nitsumɔ ni abaatsu yɛ jɛmɛ lɛ. Yɛ jeŋ hee lɛ mli lɛ, wɔbaatsɔɔ mɛi ni abaatee amɛ shi lɛ nii, ni wɔbaasaa shikpɔŋ lɛ nɔ fɛɛ fɛfɛo.\n21 Kɛji wɔtee nɔ wɔkɛ wɔhiɛ fɔ̃ wɔ-Hiɛnyiɛlɔ kɛ wɔ-Maŋtsɛ lɛ nɔ ekɔɔɔ he eko nɔ ni baaba lɛ, ebaanyiɛ wɔhiɛ kɛya jeŋ hee lɛ mli. (Kanemɔ Lala 46:1-3.) Bei komɛi lɛ, ebaanyɛ ewa kɛhã wɔ akɛ wɔbaafi tsakemɔ ko ni afee yɛ asafo lɛ mli lɛ sɛɛ, titri lɛ, kɛ́ nakai tsakemɔ lɛ sa wɔhe yɛ gbɛ ko ni wɔkpaaa gbɛ kwraa lɛ nɔ. Kɛ́ eba lɛ nakai lɛ, mɛni baaye abua wɔ ni wɔkɛ wɔhiɛ afɔ̃ Yehowa nɔ kɛ wɔtsui fɛɛ ni wɔkahao? Abaahã sanebimɔ nɛɛ hetoo yɛ nikasemɔ ni nyiɛ sɛɛ lɛ mli.\n^ kk. 8 Mɛi ni tsaa shi kɛtaoɔ blema nibii lɛ ena ŋmaa pii ni mɛi ni yɔɔ Yeriko lɛ kpa shi amɛnáaa amɛye. Enɛ maa nɔ ni Biblia lɛ wie lɛ nɔ mi, akɛ, Israelbii lɛ wooo Yeriko maŋ lɛ he ka be kplaŋŋ, ni Yehowa hãaa amɛta niyenii ni yɔɔ nakai maŋ lɛ mli lɛ he. Shi akɛni Israelbii lɛ ŋɔ Kanaan shikpɔŋ lɛ yɛ nikpamɔ beiaŋ hewɔ lɛ, amɛná niyenii pii yɛ ŋmɔji lɛ amli. (Yos. 5:10-12) No hewɔ lɛ, be ni Yehowa hã amɛŋɔ shikpɔŋ lɛ hi waa.\n^ kk. 11 Kwɛmɔ akrabatsa ni yitso ji, “Paulo kɛ Heshibaa Kpɛlɛ Anɔkwayeli he Kaa lɛ Nɔ” ni je kpo yɛ March 15, 2003 Buu-Mɔɔ lɛ, bf. 24 lɛ.


Luka 22 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nOsɔfoi tee Yesu yi nɔ apam akɛ amɛbaagbe lɛ (1-6)\nHesaamɔi kɛhã naagbee Hehoo lɛ (7-13)\nAto Nuŋtsɔ lɛ Gbɛkɛ Niyeli lɛ shishi (14-20)\n‘Mɔ ni baajie mi ehã lɛ kɛ mi yɛ okpɔlɔ lɛ he’ (21-23)\nŊwanejee shɛii yɛ mɔ ni ji agbo fe fɛɛ lɛ he (24-27)\nYesu kpaŋmɔ kɛhã maŋtsɛyeli ko (28-30)\nYesu gba efɔ̃ shi akɛ Petro baakwa lɛ (31-34)\nNɔ hewɔ ni esa akɛ asaa he ato; klantei enyɔ lɛ (35-38)\nSɔlemɔ ni Yesu sɔle yɛ Oliv Gɔŋ lɛ nɔ lɛ (39-46)\nAmɔ Yesu (47-53)\nPetro kwa Yesu (54-62)\nAye Yesu he fɛo (63-65)\nAye Yesu sane yɛ Sanhedrin lɛ hiɛ (66-71)\n22 Agbɛnɛ, Aboloo ni Akɛ Ma ni Eshako Feɔ lɛ Gbi Jurɔ, ní atsɛɔ lɛ Hehoo lɛ miibɛŋkɛ. 2 Ni osɔfoi tsiifoi lɛ kɛ woloŋmalɔi lɛ miitao gbɛ ko ni hi jogbaŋŋ amɛtsɔ nɔ amɛkpãtã ehiɛ, ejaakɛ amɛmiishe gbɔmɛi lɛ agbeyei. 3 Kɛkɛ ni Satan bote Yuda, mɔ ni atsɛɔ lɛ Iskariot lɛ, ni ji Mɛi Nyɔŋma kɛ Enyɔ lɛ ateŋ mɔ kome lɛ mli, 4 ni eyiŋ etee ni ekɛ osɔfoi tsiifoi lɛ kɛ sɔlemɔwe nɔkwɛlɔi lɛ yawie bɔ ni ebaafee ejie lɛ ehã amɛ lɛ he. 5 Amɛná enɛ he miishɛɛ naakpa, ni amɛkpɛlɛ nɔ akɛ amɛbaahã lɛ jwiɛtɛi shika. 6 No hewɔ lɛ, ekpɛlɛ nɔ, ni ebɔi hegbɛ ni sa ni ebaaŋɔ kɛjie lɛ ehã amɛ, be mli ni asafoku ko bɛ jɛmɛ lɛ taomɔ. 7 Aboloo ni Akɛ Ma ni Eshako Feɔ lɛ gbii juji lɛ amli klɛŋklɛŋ gbi lɛ, ni ji gbi ni esa akɛ aŋɔ Hehoo afɔle lɛ ahã lɛ, bashɛ agbɛnɛ; 8 no hewɔ lɛ, Yesu tsu Petro kɛ Yohane ni ekɛɛ: “Nyɛyaa ni nyɛyasaa Hehoo lɛ nyɛtoa wɔ koni wɔbaye.” 9 Amɛkɛɛ lɛ akɛ: “Nɛgbɛ osumɔɔ ni wɔyasaa Hehoo lɛ wɔto yɛ?” 10 Ekɛɛ amɛ akɛ: “Naa! Kɛ́ nyɛbote maŋ lɛ mli lɛ, nuu ko ni tere nugbɛ́ kɛ nyɛ baakpe. Nyɛnyiɛa esɛɛ kɛyaa shĩa ni ebaabote mli lɛ mli. 11 Ni nyɛkɛa shĩatsɛ lɛ akɛ, ‘Tsɔɔlɔ lɛ miikɛɛ bo akɛ: “Nɛgbɛ gbɔiatsũ lɛ ni mi kɛ mikaselɔi lɛ baaye Hehoo lɛ yɛ mli lɛ yɔɔ?”’ 12 Ni nakai nuu lɛ baatsɔɔ nyɛ ŋwɛi asa agbo ko ni awula mli. Jɛmɛ nyɛsaa Hehoo lɛ nyɛtoa yɛ.” 13 No hewɔ lɛ, amɛyiŋ amɛtee ni amɛyana lɛ bɔ ni ekɛɛ amɛ lɛ pɛpɛɛpɛ, ni amɛsaa nibii amɛto Hehoo lɛ. 14 No hewɔ lɛ, be ni ŋmɛlɛtswaa lɛ shɛ lɛ, eyata okpɔlɔ lɛ he, ni bɔfoi lɛ hu fata ehe. 15 Ni ekɛɛ amɛ akɛ: “Mishwe waa akɛ mikɛ nyɛ baaye Hehoo nɛɛ dani mana nɔ lɛ; 16 ejaakɛ miikɛɛ nyɛ akɛ, miyeŋ eko dɔŋŋ kɛyashi beyinɔ ni ebaaba mli yɛ Nyɔŋmɔ Maŋtsɛyeli lɛ mli.” 17 Ni ehe kpulu lɛ, ni eda shi ni ekɛɛ: “Nyɛhea enɛ ni nyɛkɛhãa mɔ fɛɛ mɔ ni yɔɔ nyɛteŋ lɛ, 18 ejaakɛ miikɛɛ nyɛ akɛ, kɛjɛ amrɔ nɛɛ kɛyaa lɛ, minuŋ wein ko dɔŋŋ kɛyashi Nyɔŋmɔ Maŋtsɛyeli lɛ baaba.” 19 Agbɛnɛ hu, ekɔ aboloo,* eda shi, ekumɔ mli, ni ekɛhã amɛ ekɛɛ: “Enɛ damɔ shi kɛhã* migbɔmɔtso, ni abaaŋɔ ahã yɛ nyɛhewɔ lɛ. Nyɛyaa nɔ nyɛfea enɛ kɛkaia mi.” 20 Ni efee nakai nɔŋŋ yɛ kpulu lɛ hu he be ni amɛye gbɛkɛ niyenii lɛ amɛtã lɛ, ni ekɛɛ: “Kpulu nɛɛ damɔ shi kɛhã kpaŋmɔ hee lɛ ni damɔ milá ni abaafɔse ashwie shi ahã nyɛ lɛ nɔ lɛ. 21 “Shi naa! mɔ ni baajie mi ehã lɛ nine kɛ mi yɛ okpɔlɔ lɛ he. 22 Ejaakɛ gbɔmɔ Bi lɛ miishi kɛmiiya taakɛ akpɛ mli ato lɛ lɛɛlɛŋ; fɛɛ sɛɛ lɛ, kpoo hã nakai mɔ ni abaatsɔ enɔ ajie lɛ ahã lɛ!” 23 No hewɔ lɛ, amɛbɔi he susumɔ yɛ amɛteŋ akɛ amɛteŋ namɔ kwraa baa ebafee enɛ lɛ. 24 Shi ŋwanejee shɛii ko hu bate shi yɛ amɛteŋ yɛ mɔ ni asusuɔ akɛ eji agbo fe fɛɛ yɛ amɛteŋ lɛ he. 25 Shi ekɛɛ amɛ akɛ: “Jeŋmaji lɛ anɔ maŋtsɛmɛi lɛ yeɔ amɛnɔ akɛ nuŋtsɔmɛi, ni mɛi ni yɔɔ hegbɛ yɛ amɛnɔ lɛ, atsɛɔ amɛ Ejurɔfeelɔi. 26 Shi nyɛ lɛ, esaaa akɛ nyɛfeɔ nyɛnii yɛ nakai gbɛ nɔ. Shi moŋ, mɔ ni ji agbo fe fɛɛ yɛ nyɛteŋ lɛ atsɔ tamɔ gbekɛ kwraa, ni mɔ ni nyiɛɔ hiɛ lɛ hu atsɔ tamɔ mɔ ni miisɔmɔ. 27 Ejaakɛ te mɔ ni ji agbo lɛ, mɔ ni ta niyeniiashi* lɛ, aloo mɔ ni sɔmɔɔ lɛ? Ani jeee mɔ ni ta niyeniiashi* lɛ? Shi mi lɛ miyɛ nyɛteŋ akɛ mɔ ni miisɔmɔ. 28 “Shi nyɛji mɛi ni ekpɛtɛ mi yɛ mijaramɔ shihilɛi lɛ amli; 29 ni mikɛ nyɛ miifee kpaŋmɔ kɛhã maŋtsɛyeli ko, taakɛ mi-Tsɛ kɛ mi efee kpaŋmɔ lɛ, 30 koni nyɛye ni nyɛnu yɛ mikpɔlɔ lɛ he yɛ mi-Maŋtsɛyeli lɛ mli, ni nyɛtara maŋtsɛ sɛii anɔ nyɛkojo Israel wekui nyɔŋma kɛ enyɔ lɛ. 31 “Simon, Simon, naa! Satan ebi koni ahã esha nyɛ fɛɛ nyɛmli tamɔ ŋmaa. 32 Shi mikpa fai mihã bo koni ohemɔkɛyeli akatã; ni bo hu, kɛ́ okpale lɛ, wo onyɛmimɛi lɛ hewalɛ.” 33 Kɛkɛ ni ekɛɛ lɛ akɛ: “Nuŋtsɔ, misaa mihe mito akɛ kɛ́ tsuŋwoo jio, gbele mli jio, mikɛ bo baaya.” 34 Shi ekɛɛ: “Petro, miikɛɛ bo akɛ, ŋmɛnɛ lɛ, wuɔ naŋ agbɛɛ ni obaatso shii etɛ akɛ oleee mi.” 35 Esaa ekɛɛ amɛ akɛ: “Be ni mitsu nyɛ ni nyɛhiɛɛɛ shika kotoku kɛ niyenii kotoku kɛ tokota lɛ, ani nɔ ko he hia nyɛ?” Amɛkɛɛ: “Dabi!” 36 Kɛkɛ ni ekɛɛ amɛ akɛ: “Shi amrɔ nɛɛ, mɔ ni yɔɔ shika kotoku lɛ, hã ekɔ, nakai nɔŋŋ mɔ ni yɔɔ niyenii kotoku lɛ hu, ni mɔ ni bɛ klante lɛ, ehɔ̃ɔ etade nɔhaanɔ ni ekɛhé eko. 37 Ejaakɛ miikɛɛ nyɛ akɛ, esa akɛ nɔ ni aŋma lɛ aba mli yɛ minɔ, akɛ, ‘Abu lɛ ashi mlatɔlɔi anɔ.’ Ejaakɛ mihe saji lɛ miiba mli.” 38 Ni amɛkɛɛ: “Nuŋtsɔ, naa! klantei enyɔ nɛ.” Ekɛɛ amɛ akɛ: “Efa.” 39 Ni eje kpo, ni taakɛ efɔɔ feemɔ lɛ, etee Oliv Gɔŋ lɛ nɔ, ni kaselɔi lɛ hu nyiɛ esɛɛ. 40 Be ni eshɛ jɛmɛ lɛ, ekɛɛ amɛ akɛ: “Nyɛyaa nɔ nyɛsɔlea koni nyɛkabote kaa* mli.” 41 Ni egbala ehe shi kɛjɛ amɛhe aaafee tɛfɔ̃ɔ jekɛmɔ, ni eho ekula shi ni ebɔi sɔlemɔ 42 ekɛɛ: “Ataa, kɛ́ oosumɔ lɛ, jiemɔ kpulu nɛɛ kɛje minɔ. Kɛ̃lɛ, hã osuɔmɔnaa nii aba mli, jeee minɔ.” 43 Kɛkɛ ni bɔfo ko jɛ ŋwɛi bajie ehe kpo etsɔɔ lɛ ni ewo lɛ hewalɛ. 44 Shi ehe jara lɛ waa, aahu akɛ etee nɔ esɔle kɛ hiɛdɔɔ fe tsutsu lɛ; ni ehe latsaa tsɔ tamɔ lákulibii ni tsereɔ shwieɔ shikpɔŋ. 45 Be ni ete shi kɛjɛ sɔlemɔ lɛ mli, ni etee kaselɔi lɛ aŋɔɔ lɛ, eyana akɛ amɛmiiwɔ ejaakɛ awerɛhoyeli ehã etɔ amɛ bliboo. 46 Ekɛɛ amɛ akɛ: “Mɛni hewɔ nyɛwɔɔ? Nyɛtea shi ni nyɛyaa nɔ nyɛsɔlea koni nyɛkabote kaa* mli.” 47 Be ni ekã he ewieɔ lɛ, naa! asafoku ko, ni Mɛi Nyɔŋma kɛ Enyɔ lɛ ateŋ mɔ kome ni atsɛɔ lɛ Yuda lɛ nyiɛ amɛhiɛ, ni etsi ebɛŋkɛ Yesu koni eshɔ enaa. 48 Shi Yesu kɛɛ lɛ akɛ: “Yuda, ani okɛ naashɔmɔ miijie gbɔmɔ Bi lɛ oohã?” 49 Be ni mɛi ni yɔɔ emasɛi lɛ na nɔ ni baaba lɛ, amɛkɛɛ: “Nuŋtsɔ, wɔkɛ klante lɛ abãmɔ amɛ lo?” 50 Amɛteŋ mɔ kome po bã osɔfonukpa lɛ nyɔŋ lɛ, ni efo eninejurɔ toi. 51 Shi Yesu here nɔ ekɛɛ: “Efa.” Ni eta toi lɛ he ni etsa lɛ. 52 Kɛkɛ ni Yesu kɛɛ osɔfoi tsiifoi lɛ kɛ sɔlemɔwe lɛ nɔkwɛlɔi lɛ kɛ onukpai ni eba jɛmɛ koni amɛbamɔ lɛ lɛ akɛ: “Ani nyɛje kpo kɛba kɛ klantei kɛ kpotii tamɔ abaa ojoyelɔ nɔ nɛɛ? 53 Be mli ni mikɛ nyɛ yɔɔ sɔlemɔwe lɛ daa nɛɛ, nyɛmɔɔɔ mi. Shi nyɛŋmɛlɛtswaa lɛ kɛ duŋ hegbɛ lɛ nɛ.” 54 Kɛkɛ ni amɛmɔ lɛ, ni amɛkpala lɛ kɛtee, ni amɛkɛ lɛ ba osɔfonukpa lɛ shĩa lɛ; shi Petro nyiɛ sɛɛ yɛ shɔŋŋ. 55 Be ni amɛshɛre la yɛ kpo lɛ teŋ ni amɛho amɛtara he lɛ, Petro hu ta amɛteŋ. 56 Shi tsulɔ yoo ko na lɛ ta la lɛ he ni ekwɛ lɛ gãa ni ekɛɛ: “Nuu nɛɛ hu fata ehe.” 57 Shi etso ekɛɛ: “Oblayoo, mileee lɛ.” 58 Be fioo ko sɛɛ lɛ, mɔ kroko na lɛ ni ekɛɛ: “Bo hu amɛteŋ mɔ ko ji bo.” Shi Petro kɛɛ: “Papa, jeee amɛteŋ mɔ ko ji mi.” 59 Ni aaafee ŋmɛlɛtswaa kome sɛɛ lɛ, nuu kroko bɔi nɔmimaa veveeve akɛ: “Ekã shi faŋŋ akɛ, nuu nɛɛ hu fata ehe, ejaakɛ, anɔkwa, Galileanyo ji lɛ!” 60 Shi Petro kɛɛ: “Papa, mileee nɔ ni okɛɔ nɛɛ.” Ni amrɔ lɛ, be ni ekã he ewieɔ lɛ, wuɔ gbɛɛ. 61 Kɛkɛ ni Nuŋtsɔ lɛ tsɔ ehe ni ekwɛ Petro tɛ̃ɛ, ni Petro kai Nuŋtsɔ lɛ wiemɔ lɛ be ni ekɛɛ lɛ akɛ: “Dani wuɔ baagbɛɛ ŋmɛnɛ lɛ, obaakwa mi shii etɛ” lɛ. 62 Ni eje kpo eyafo kɛ dɔlɛ babaoo. 63 Agbɛnɛ, hii ni buɔ Yesu he lɛ bɔi ehe fɛoyeli, ni amɛgbala lɛ mai; 64 ni amɛha ehiɛ ni amɛbibii lɛ akɛ: “Gbaa! Namɔ gba bo ma lɛ?” 65 Ni amɛwie nibii krokomɛi babaoo kɛbɔ musu amɛshi lɛ. 66 Ni be ni je tsɛre lɛ, maŋ onukpai agwabɔɔ lɛ, osɔfoi tsiifoi lɛ kɛ woloŋmalɔi lɛ fɛɛ, bua amɛhe naa, ni amɛkpala lɛ kɛtee amɛ-Sanhedrin* asa lɛ nɔ, ni amɛkɛɛ: 67 “Kɛ́ bo ji Kristo lɛ, kɛɛmɔ wɔ.” Shi ekɛɛ amɛ akɛ: “Kɛ́ mikɛɛ nyɛ po lɛ, nyɛheŋ nyɛyeŋ kɔkɔɔkɔ. 68 Kɛfata he lɛ, kɛ́ mibi nyɛ sane lɛ, nyɛhãŋ hetoo. 69 Kɛ̃lɛ, kɛjɛ be nɛɛ kɛyaa lɛ gbɔmɔ Bi lɛ baata Nyɔŋmɔ ninejurɔ ni yɔɔ hewalɛ lɛ nɔ.” 70 Kɛkɛ ni amɛ fɛɛ amɛkɛɛ akɛ: “Belɛ bo ji Nyɔŋmɔ Bi lɛ lo?” Ekɛɛ amɛ akɛ: “Nyɛ diɛŋtsɛ nyɛmiikɛɛ akɛ mi ni.” 71 Amɛkɛɛ: “Mɛni hewɔ wɔtaoɔ odase kroko dɔŋŋ? Ejaakɛ wɔ diɛŋtsɛ wɔnu yɛ enaa.”